Jamita Minggu Evangelium, 17 Nopember 2019: "Marpanarihon tu Dongan Jolma" (Filippi 4: 10-20) Pelita Batak Online\nSabtu, 16 November 2019 19:54:00\nPdt Dr. Robinson Butarbutar, 0812-62472015\nDi sejarah ni ulaon pamaritaan barita nauli pinatupa ni halak Kristen mamungka sian abad parjolo sahat tu nuaeng on, tarjou do ganup na porsea asa borhat mamaritahon barita nauli tu sandok portibion, anggiat boi tong taruli di barita nauli i angka donganta jolma na asing di sandok portibion, di inganan na jonok, na dao jala na dumao sian inganan parmiananta.\nAlai ala ndang haru sude hita boi borhat maninggalhon ulaonta di hutanta be, boi do hita halak Kristen mamaritahon barita nauli tu angka na asing na mian dao sian tongatonganta marhite angka parbarita nauli na borhat tu luat na asing i. Songon dia dalanna?\nI ma marhite na dohot manumpahi nasa na ringkot di parbarita nauli na borhat tu luat na asing i. Marhite ulaon ni parbarita nauli na tinumpahan i dohot do iba marpanarihon tu donganniba jolma, asa taruli nasida di barita nauli na sian Tuhanta Jesus i. Songon i do na pinatupa ni halak Kristen di kota Filippi di taon 50-an abad na parjolo. Tangi do nasida di hata ni Debata pinatolhas ni apostel Paulus jala na ginurithononna muse di Filippi 2: 4 taringot tu tondi marpanarihonon ni angka na porsea i tu dongan jolma, i ma: "Unang ma holan na ringkot di hamu be matahon hamu, dohot ma na di dongan." Ditumpahi nasida do ulaon pamaritaan barita nauli pinatupa ni apostel Paulus i di angka luat na asing di Kekaisaran Romawi , ndang holan na manongos sada sian tongatonganasida, i ma si Epaphroditus laho mangurupi apostel i mangulahon ulaon pamaritaan i, alai dohot do marhite na manongos sinadongan (jaha: Hepeng) nasida pangkeon ni apostel i tu na ringkot di ongkos pardalanan mardarat dohot markopal, parbornginan, manuhor sipanganon dohot na asing na ringkot di ulaon i.\nDipatupa nasida i sian bonana mamungka dung borhat apostel Paulus sian Filippi tu kota Tessalonika. Ulaonna di Tessalonika marparbue na lomak do. Bahat di Tessalonika na manjalo barita nauli binaritahonna disi. Bahat disi na manadingkon angka debata sileban, manomba Debata na mangolu i di bagasan Jesus Kristus. Dipatupa nasida i atik pe marhite tanganna sandiri mangula do tong apostel Paulus i manggohi na ringkot di ibana dohot di angka donganna sapardalanan di ulaon mamaritahon barita nauli i.\nSongon i ma parsidohoton ni halak Kristen na di Filippi i di ulaon manarihon dongannasida jolma asa dapotan di asi ni roha ni Debata di bagasan Jesus Kristus sampe pola adong pangantusion di roha ni apostel Paulus dohot di roha nasida na mandok na "saparsaoran" manang di hata Indonesia bermitra do nasida di ulaon pinatupa ni apostel Paulus i. Holan huria Filippi on do pola sahat tu na bermitra dohot apostel Paulus manarihon dongan jolma marhite ulaon mamaritahon barita na uli. Nian dao gumodang do sinadongan ni halak Kristen na adong di kota Korintus sian sinadongannasida. Alai ndang tarbahen apostel Paulus "saparsaoran" manang bermitra dohot halak Korintus ala lomo roha ni halak Korintus mamereng toru angka na dapotan pangurupion sian nasida.\n(Catatan na ringkot: Ia hata na dipangke apostel Paulus manurathon "parsaoran" i di hata Gorik i ma ekoinonesen, bentuk aorist sian kata kerja koinonoo, ahu marsaor. Di hata Batak migor dilapati tu parsaoran/kemitraan di bidang parhepengon: "donganku mangetong hepeng" (Filippi 4: 15). Nunga masuk disi penafsiran di Bibel pangalapation ni hata Batak i, ala taringot tu hepeng dihatai di ayat 16-18. Na sumintong mangalapati hata ekoinonesen i ma "nunga saparsaoran"/bermitra).\nDi hata "saparsaoran" manang bermitra i ndang adong na manghilala ibana mangalehon turgas tu sasahalak, na asing manjalo turgas sian ibana, alai rap saparsaoran manang rap bermitra nasida di ulaon manarihon dongan jolma marhite ulaon mamaritahon barita nauli. Apostel Paulus dohot angka donganna na borhat mamaritahon barita nauli, alai halak Kristen Filippi manarihon na ringkot tu ulaon i, i ma personalia di hadirion ni Epaphroditus dohot hepeng, sahali ro di dua hali. Songon i ma balga ni tanggung jawabnasida di parsaorang manarihon dongan jolma i, ndang ala hurangan apostel i, jala ndang ala ndang tuk ibana di ngolu na marhahurangan, alai gabe boi diida apostel i na uap na husus do pinarade nasida i songon pelean halaean halomoan ni roha ni Debata (Filippi 4: 16-18). Alai pelean tu Debata do i dilehon nasida dihaposi apostel i do na gohan ni Debata do tu nasida na ringkot di nasida hombar tu hamoraonNa i di hasangapon i di bagasan Kritus Jesus. Asa, ala ni parsaoran di ulaon manarihon dongan marhite mangalehon na ringkot tu apostel i ndang na gabe hurangannasida, alai baliksa gabe gohan ni Debata do na ringkot di nasida.\nParsaoran manang kemitraan manarihon na ringkot di dongan jolma marhite panumpahion di ulaon mamaritahon barita nauli pinatupa ni Apostel Paulus sisongon i do na tongtong diula angka naporsea i sian partingkian ni apostel Paulus sahat tu nuaeng on. Bahat do parbarita nauli na sai borhat dope mamaritahon ulaon mamaritahon barita nauli i di hutana, di luat na asing, di negara na asing, dohot di benua na asing na patupahonsa di bagasan parsaoran dohot angka na porsea di Jesus Kristus. Adong do i marhite na pajongjong sada lembaga manang badan pamaritaan barita nauli, isara di Rheinische Mission Geselschaft manang na ditanda halak Batak songon RMG manang Barmen Mission. Di bonana halak Kristen Jerman marsasahalak do na mangalehon sinadonganna laho patupa ulaon pamaritaan barita na uli di tano Batak nang di benua Afrika songon dalan nasida manarihon halak Batak na so mananda Kristus dope. Nasida do na paradehon na ringkot tu ulaon ni angka misionaris na mangula di duru ni Jerman, ndang marimbar dohot di tano Batak. Gabe dapotan asi ni roha ni Tuhan Debata nasida. Songon i do tong Overseas Missionary Fellowship na manongos Hudson Taylor tu China.\nDi laonlaon ni ari ndang apala ruas ni huria i be na langsung manarihon na ringkot tu ulaon misi, alai angka hurianasida nama. Ditumpahi nasida ma huria nasida marhite pelean na dipapungupungu. Nuaeng on pe adong do angka parbarita nauli na so apala borhat tu huta na asing, alai marhite ulaon pamaritaan barita nauli na digital naboi mandungdung na asing marhite digitalisasi. Di na patupa i nasida adong do na diurupi angka ruas ni huria na ulaonna di ulaon di duru ni marbaritat nauli, i ma mangula di ngoluna siganup ari. Di tongatonga ni hurianta pe dipasahat ulaon ni huria i tu angka parhalado partohonan na gok tingki, dohot parhalado na so partohonan. Nasida na so parhalado i manumpahi angka ulaon ni angka partohonan i laho manarihon sude ruas ni huria i di bagasan huria i nang di duru ni huria i marhite ulaon mamaritahon barita na uli dohot ulaon parasi ni rohaon.\nUju sanga margurasa pangantusion na mandok ia dalan na dao dumenggan manarihon dongan jolma i ma parsidohot mamaritahon barita nauli ni Jesus Kristus asa porsea bahat jolma di Jesus Kristus, holan ulaon na songon i do diida ulaon manarihon dongan jolma. Holan mendukung ulaon ni parbarita nauli asa porsea jolma di Jesus Kristus do na dirajumi dalan na dumenggan manirhon dongan. Angka evangelis dohot pandita nang na so pandita ma na diurupi mangulahon ulaonna.\nAlai dung dohot tong margurasa pangantusion na ia ulaon manarihon dongan jolma I martujuan ndang holan asa porsea jolma di Jesus Kristus, alai nunga dohot tong asa pistar jolma mangatur ngoluna dohot asa dapotan hahipason jolma i, ba dohot mamaritahon barita nauli ndang holan angka evangelis dohot pandita dna, alai dohot do angka dokter dohot angka na tau jala pistar mangajari di daerah-daerah misi na dohot diurupi angka na porsea i, dalan nasida parsidohot manarihon dongannasida jolma di inganan dohot di luat na asing. Ndang holan dokter dohot angka paramedis dohot pangajari tahe, alai dohot do angka na malo patupa pengembangan masyarakat dohot na mangalo angka na manggosagosa hajolmaon, mangalo angka na manindos donganna jolma dohot angka na tinompa na asing pe tahe. I do umbahen na maherbang jala mangulahon ulaon na denggan ma angka lembaga swadaya masyarakat na marusaha asa lam tau angka na pogos jongjong di atas ni patna sandiri, boi angka buruh dapotan angka hak-haknasida, dohot angka consumer (Jaha: situhor angka situhoron) terlindung angka hak-hak ni consumer sian angka partani dohot peternak na so jaga di angka hahipason ni angka produknasida, dohot nang angka na tinompa ni Debata na asing ndang gabe mago boti ala marmatean (Jaha: biocide).\nHolan manang piga contoh do i. Bahatnari na so hagoaran dison. Tubu nang angka lembaga swadaya masyarakat na manarihon angka korban bencana alam. Tubu angka lembaga swadaya masyarakat na manongos angka dokter tu angka inganan parporangan, isara Doctors Without Borders. Angka Dokter na so marbatas. Dna.\nJala dilaonlaon ni ari, dung tubu pangantusion di tongatonga ni Hakristenon Protestant tarlumboi di tongatonga ni Hakristenon na marsiajar sian ajaran ni Reformator Martin Luther, na mandok na dos do di jolo ni Debata panjouonNa di angka naposoNa na mangula di tongatonga ni huria dohot angka naposoNa na mangula di tongatonga ni ngolu siganup ari di duru ni ulaon ni huria, nunga diida angka ruas ni huria di portibion ndang marimba ruas ni HKBP na ulaonnasida di tongatonga ni negara nang di tongatonga ni perusahaan na metmet sahat tu na umbalga na marhite mangula disi disarihon nasida do angka donganna jolma marhite na mangulahon ulaonna i sadenggandengganna.\nMolo politisi ibana, marhite ulaonna di Dewan Perwakilan Rakyat na marragam tirket i nang Dewan Perwakilan i ma nasida manarihon angka dongannasida jolma marhite na manjagahon hak-hak nasida na marragam i, i ma patupa undang-undang manang peraturan daerah, dohot mamastihon na dipadalan angka pejabat negara di tirket na marragam i do tingkos undang-undang nang peraturan daerah i nang di negara. Molo abdi negara ibana diulahon ibana ma sadenggandenggan ulaonna songon abdi negara na marragam i sadenggandengganna songon dalanna manarihon donganna jolma, marhite kinerja na bekerja keras, bekerja cepat, bekerja marparbue na tangkas, bekerja imbaru, bekerja sedernana, dohot bekerja saurdot tu uhum, ndang na mangalo uhum. Molo pengusaha na bermodal ibana, na metmet sahat tu na umbalga, disarihon ibana ma donganna jolma marhite na patupa ulaon tu angka donganna jolma marhite usahana i tarlumobi tu angka na baru lulus kuliah dohot na holan lulus SMA manang lulus SMK sambing pe tahe marhite na patupahon angka pelatihan-pelatihan tu nasida asa boi denggan mulaulaon di angka ulaon na marragam i, di pabrik-pabrik, di bidang pariwisata, dohot na asing.\nI do na pinatupa ni program prioritas ni Presiden Jokowi di periode 2019-2024 nuaeng dung membangun angka infrastruktur di periode 2014-2019 na salpu, asa boi angka pekerja (workforce) ni bangsonta tau, lam tumau jala malo mangula di angka ragam ni industri di tongatonga ni bangsonta. Dung songon i pe asa boi bangsonta masuk tu negara maju di taon 2045.\nAsa nuaeng, ndang holan mangalului karejo marhite na gabe tenaga kerja ni sada halak manang sada perusahaan be dipingkiri jolma nuaeng jala marhite i manarihon jolma marhite na mangula di perusahaan i. Alai nunga sai dihasiholi, diparsiajari jala dipatupa angka sundut naumposo nuaeng patupa ulaon tu angka naasing laho manarihon donganna jolma. Dipatupa nasida i ndang holan marhite ulaon na dos dohot angka ulaon di tingki na salpu andorang so era revolusi industri napaopathon nuaeng on, alai nunga dohot dalan na mansai imbaru na saurdot tu partingkian sinuaeng, isara perusahaan start up Gojek, Gocar, Grab,Gofood, dohot angka angka na asing, ai ndang tarbahen ni angka perusahaan-perusahaan na somal i be manarihon dongan jolma, ala ndang be mangalehon hak-hak pensiun be nasida tu angka pangulana, asa boi dapot untung na godang, holan mangalehon ulaon marsasabulan, mardua bulan dohot marsatonga taon nama diula.\nSada isara na boi dohonon dison i ma na pinatupa ni Amang Edward Tigor Siahaan dohot Inang i Vera br Hutauruk, ruas ni HKBP Tebet, na manadingkon ulaon nasida na somal di Jakata, borhat, mangolu jala mangula di Lobusiregar di Siborongborong marhite na mangajari angka dakdanak di huta i dohot di humaliangsa marhata Inggris laho mendukung sangkap ni Pamarenta mambahen angka Kabupaten di sekitar Danau Toba gabe hasahatan ni pariwisata nasional, dohot pajongjong usaha Lapo Kopi, digoari Piltik Coffee, jala dung i maherbang saotik gabe Piltik Coffe dohot Homestay, asa marhite i boi ibana patauhon angka sundut naumposo di luat nang di duru ni luat Lobusiregar i boi manamuei tamue na ro tusi sadenggandengganna sian ruhut-ruhut kepariwisataan na denggan jala na hipas na boi satirket dohot angka luat pariwisata na denggan di Indonesia dohot di negara-negara maju isara Jepang pe tahe.\nAsa, sian na di pinatorang ni na diginjang i, nunga marragam pangantusion ni na manarihon dongan jolma i na boi patupaon ni angka na porsea di Jesus Kristus. Ndang holan mamaritahon barita nauli taringot tu haluaon sian Jesus Kristus be, ndang holan na manumpahi dohot saparsaoran dohot na mamaritahon goar ni Tuhanta Jesus Sipalua i be, alai nunga sahat tu na manarihon na asing songon dalan patupa holong tu nasida marhite na mangula sadenggandengganna di inganan ulaonniba di negara, di perusahaan, di angka Bank, di pertanian dohot di peternakan, dna. Jala nunga sahat tu na patupa ulaon tu angka dongan jolma di partingkian sinuaeng on, sian na mansai metmet sahat tu na balga situtu, dohot ma i di pertanian dohot peternakan.\nBahatnari dalan na boi goaronta di ngolu on tarlumobi di partingkian sinuaeng on dalan patuduhon pangoloionta di joujou ni Tuhanta marhite hataNa sadarion tu hita asa marhangoluan na manarihon donganta jolma. Na rumingkot i ma tondi ni hata i na mandok: “Ndang sai holan mangarop asa disarihon donganta jolma ma/be hita on, diringkon, alai nunga ingkon lam taharinggashon songon ruas ni HKBP ngolu na marpanarihonon di donganta jolma, mamungka ma i di bagasta sandiri, alai dohot ma tong di humaliangta, marhite angka hatauon nang sinadongan na tajalo sian Nampuna hangoluan i, ai sarihononNa do hita sian mahoraonna i, asa boi hita tutu situtu gabe pasupasu di portibion. Nunga ingkon pasohotonta satibutibuna marnampunahon hangoluan na mambahen hasusaan tu donganta jolma, na holan mamingkiri na ringkot di hita. Nunga ingkon tauduti sadenggandengganna ngolu na patupahon angka na tuk jala denggan manarihon donganta jolma, sian na ummetmet sahat tu na umbalga, ai dihaholongi Debata do nang nasida. Sian i do tangkas bahenonta hamauliateon ni rohanta tu Debata naung mangalehon ndang holan hangoluan na arga tu hita alai naung mamasumasu angka usahanta patauhon dirinta marnampunahon marragam angka hatauon. Amen.


Ada Pertanyaan?…. – Amani Partogi\nKasih Sepanjang masa →\nPosted on 4 Juli, 2009 by Hendry Lumban Gaol\nSuhutan : Franky Tobing\nDidok dinatarsurat I, tuktuhi ma sai na bukkaonna do, lului ma sai na juppangan do hamu. Jala ido satohona, di pargulmiton ni ngolu on pe ikkon marhasabaron dohot marhaserepon ni roha do hita, huhut dibagasan tangiang na gogo tu amanta pardenggan basa i. Ai Ibana do na manjadihon, namangalehon, nang na pasauthon sude nasa na adong. Hira-hira on do na tontong diulahon nang dipeop amanta Makmur Tarigan.\nNunga tung sun nian pakkirimon, parubaton nang akka poda nisitua-tua diulahon nasida, ima dipakkirimon ni rokkap anak dohot boru. Dang bilangon taon bilangan bulan be nasida namarruma tangga I, poola do olat ni duapulu taon. Alai tahe, tontong do digogi nasida tangiang, ai porsea do nasida, dijaha dibukku nabadia I boha si Abraham maranakkon dukkon jolo matua daging.\nSun ma di arina, gok ma dibulanna, tung so tarasam be las nirohani amanta Tarigan nang inanta naiHarapan, dilean Tuhanta do pasu-pasu i dinasida marhite parsorang ni sada dakdanak baoa. Di baen ma pesta, dijou hula-hulana mabaen hesek-hesek ni si ussok, mardomu mangisolat di huta ni hula-hula I do nasida, di tano Rambe, Pakkat.\nIa di adat ni amanta si Tarigan, ima adat Karo, molo ditaringoti tu na mambaen goar, attar sarupa do ditoba, sai dibaen do goar I goar ni dalan. Lapatanna goar na mura jouon, jala goar sian hata na somal. Dang pola longan roha molo dihuta nasida, godang do margoar siSukses, Makmur, Sentosa, Parkir, Bengkel, Mora dohot na asing muse. Ditahi amanta si Tarigan ma mambaen goarni si ussok na baru sorang I si Pertanyaan. Alana tutu nunga tung leleng nasida manukkun tu Sitoppa Nasa na adong ni haroroni si ussok. Jadi asa songon goar si ingoton on dinasida dung matua, ai mar-sejarah- do goar i, jala maralus do sukkun-sukkun nasida i.\nSattabi di akka donganhu halak karo, dang na mangehet-ehet hami, situtu ma on, jala dang dolan dihalak karo tradisi si songon adong. Di toba pe, di piga-piga luat, dang harus di harikkothon mangaririt goar. Bohama goar i, mura ingoton jala jouon, mungkin ala na godang i do ra anak ni sada-sada ripe najolo. Sahali nai sattabi, dang na mangehet hami…\nMassai borat do nian rohani natua-tua I paborhathon si Pertanyaan mangaratto, mardomu ibban na anak sasada I ibana, jadi tung bohape, dimula nai, sai tumatangis do NaiPertanyaan dukkon didok tu inang na laho mangaratto tu Jakarta, hatiha didok ikkon mangaratto ibana isi diboto lulus sian SMA.\n“Tu Jakarta ma au inang mangalului parngoluon, ni ihuthon dongan..” ninna\n“Boha do roham amang, maninggalhon au dohot amangmon, nunga matua hami, holan hodo anakkon nami, ninna ruhakku mangoli maho, dison ma ho mangula, bolak do haumatta” ninna NaiPertanyaan mangalusi.\n“Inang, sahali saton mulak do au, jala sai martelepon pe au tu inong marhite telepon ni Tulang tokke gotta an, pos ma rohamuna”\n“Imadah amang molo songoni do pangidoanmu, alai hatop ho mulak molo nunga marsahit-sahit hami di huta on” ninna huhut ma manetek ilu ni NaiPertanyaan.\nSomal do molo paborhathon pangaratto dibaen sipanganon, songon dalan partangiangan di nasida asa denggan-denggan passarian jala dibagasa hahipason, songoni ma nang si Pertanyaan di parbohat amana do denggan.\nDi ingot si Pertanyaan do sude boha ilu ni natuatuana, andorang di umma ibana di bus Muara Nauli I, sai hata poda do ditonahon tu ibana, asa unang neang mar dongan, neang nang di pakaktaion, ai pattun do ninna hangoluan, jala tois hamatean.\nMolo binereng sian pamatang, na gatteng jala na ias do pamatang ni si Pertanyaan on, huroa ala so pola jot-jot ibana mangula tu hauma, siala songon na di pamanja natua-tua I ibana, jadi dang haru tandil na sian huta ibana. Disada tikki, adong ma mangarahon ibana karejo. Alai karejo on ima dibagian hiburan do. Songon pemain sinetron ima mulai sian pemeran pengganti sahat rodi pemeran viguran. Didok rohana, asal ma ulaon na ias, sude I pasu-pasu do. Jala boi dohonon sukses jala di bagian entertain on do huroa tallikna manag rajokkina.\nSongoni do huroa, ai godang do dongan sian hitaan, molo nunga mangaratto tu kota na ribur on, olo do di gatti goarna. Dang na mandok, dang boi alai sada trend do on rupani. Dung di Jakarta on, gabe dang goar na sian huta I be di pakke. Songoni ma nang si Pertanyaan, di gatti ibana do jalo goar I dung gabe sai dohot-dohot ibana mar-sinetron.\nDibaen ibana ma goarna si Peter. Ai hea di jaha ibana jala di ida ibana sahalak bintang sinetron namargoar si Peter. Gatteng ninna si Peter on, jai dipatudos ma tu dirina, ai dirippu ibana nunga tok gatteng ibana. Alai attusi hamuma boha halak batak manjou Peter. Ai goar barat do, alai ligato Batak!. Jala sude do sakontrakan I mamboto goarna si Peter, suang songoni induksomangna halak sunda i.\n“Nama saya Peter Bu, dari Medan..” ninna ibana hatiha I, tikki parjolo ro tu kontrakan i\nGoar siboan rajokki. Malo do ibana margaul jala pantun muse, huhut malo, ai hatiha sikkola ibana di SMA RK Pakkat, sahalak jolma na malo do ibana, ai holan alani sibaenon do dang boi ibana kuliah. Godang do hita on, dang taboto boha do sejarah ni goar ta i, ai nunga ditangianhon pandita manang pastor goar i, jala dipasu-pasu. Alai, ala paihutihut ni namasa sinuaeng, olo do ila rohatta mamakke goar i. Neang roha lao maggatti ala tok goar dalan, manang goar Batak i. Hape goar siboan tua do i, siboan nglolu dihita. Gabe ginatti ma goar on, goar naso marlapatan.\nAsa adongdo dakdanak marsahit, dungi holan di gatti goarna gabe malum. Dungi adong na sorat passarianna, dungi digatti goarna, tor gabe tiur passarian. Molo sian pamikkirion ni hajolmaon ian dang masuk akkal i\nSihol ni roha tu anakkon do mambaen NaiPertanyaan ro mandalani huta na ribur on, ima huta Jakarta. Ditongos si Pertanyaan do ongkosna, jala didok ikkon ro mamereng ibana tu Jakarta huhut asa diboto natua-tua I boha bolon ni Kota Jakarta. Burju do nian tutu ibana tu amana dohot tu inana. Dang holan pass-bidda dipasahat tiap bualn sappulu dua alai tiap bualn do ditongos songon pasi-sira ni natua-tua i. Alai sai manginongi do dirohani NaiPertanyaan, ulaon beguaha do ulaon ni siPertanyaan on, atik na so tikkos do ninna rohana.\nMartaksi do sian bandara Suakrno-Hatta NaiPertanyaan, dungi lean ma tu supir taksi I alamat ni anakkonna di Jln. Tomsim no 13 Bintaro. Ai hatihai, ikkon lao shooting do si Pertanyaan tu Puncak-Bogor, jadi dang boi ibana manomu inongna tu bandara, ai mulak potang ari do sian Puncak.\n“Inong, martaksi ma ho annon, ai pukkul lima do mulak au sian karejo, jala di luar kota do au karejo, sukkun ma anon tu par-kontrakan i nadia kamarhu”\n“Ido hape amang, attong patibu ma mulak, ai so adong hutanda dison..”\nHuroa manang na bohama, manang na so diboto inanta on mambuat taksi di bandara, manang na gabe borhat botari sian Medan, bah tarlambat ma tong NaiPertanyaan sahat tu Bintaro, nunga pukkul onom botari. Nian ninna iaban dibagasan rohana, pahatop hu sahat marahua au disi, so adong na hutanda, hape si Pertanyaan kearejo kodo.\nDituktuhi ma pintu ni jabu I jala didok ma “ Halo…Permisi” ai ido diboto. Dang didokkon Horas, ai takkas do dipaboa si Pertanyaan, dang halak hita na tinggal disi, jala holan ibana do halak hita.\nJut rohana, dibuat ma batu panutuan ni napuranna, bohama inanta namatua sai di baen do napuran di tas boan-boanna i, di lotahi pa haddang ni jabu I mallatang-latang, ai soadong na mullop mandapothon ibana. Ai gabe panutuan ni debban I ma dibaen amnuktuhi. Mullop ma sahalak sian bagasan mandapothon NaiPertanyaan.\n“Iya bu,….ada apa? Cari siapa ya…”\n“Ada Pertanyaan??” ninna NaiPertanyaan manukkun\n“Tidak bu…” huhut longan ibana di inanta i\nDiulakkon Naipertanyaan muse manukkun,\nMulai ma marpikkir naniakkupanna on, ai so tinanda alai disukkun muse, ada pertanyaan?.\n“Tidak Bu, tidak ada…, tapi….ibu ini siapa” ninna muse\n“Ada Pertanyaan??…tahu Pertanyaan??”\n“Iya tau Bu, kenapa??”\n“Saya cari Pertanyaan…”\n“Cari Pertanyaan? Jangan disini bu, ada-ada saja…” ninna muse huhut naeng di tinggalhon inanta I, ai dipikkir na rittik. “waduh Ibu iki piye toh, wong belum diberi penjelasin sudah disuruh bertanya” ninna di bagas rohana huhut mangissurut tu pudi.\n“Hei…disini ada Pertanyaan?” ninna NaiPertanyaan muse, satonga marsurak\nSip muse …..\n“Saya baru datang dari medan, cari Pertanyaan, jugul kali kau…” ninna Naipertanyaan nunga mulai ro murukna, huhut sai di hilhil napuranna i.\nDang toho be on, naruhani jolma naniakkupan na i. Dungi gabe gok ma jolma parindekost I mandapothon inantai ai nunga guttur dibege nasida. Jala disukkun ma muse nanget.\n“Ibu, kesini nyari siapa??”… dipalabbok manukkun\n“Anak saya, si Pertanyaan, ini alamatnya” ninna huhut ma disurdukkon sallebar harotas. Toho do tutu, ai alamat ni jabu I do na diharotas I, nang dohot nomor telepn nunga adong disi.\n“O..anak ibu namanya Pertanyaan…” ninna nasida rappak\n“Disini nggak ada namanya Pertanyaan, bu”\n“Tapi benar ini alamatnya..” ninna NaiPertanyaan\nDungi marrapot ma nasida, bohado tutu. Ai didophon nasida do roha molo ro natua-tuana sian jawa an, songon on bah da siurupan ma tutu nian.\n“Gini aja, panggil si Peter saja, biar dia temannya ibu ini nyari anaknya, siapa tahu temanya si Peter, sama-sama orang batak lagi, biar nyambung..” ninna sahalak muse, asi rohana. Dijou ma si Peter sian bilutna.\nTor hatop do didapothon si Peter tu labasan I, dungi dibereng ma tutu inong na I, tor marikat ma ibana makkaol inongna i. “Omak….” ninna huhut ro iluna. Longan situ ma akka halak na adong disi. Dipatorang ma tu pangisi ni jabu I, ai ibana do naniluluan ni ninanta I, jala inang do no NaiPertanyaan i.\n“…Ck..ck..c.. ada-ada aja neh orang Batak, nama Pertanyaan kok jadi Peter”, ninna nenget di bogasan rohanabe. Jala di patorang ma tu inongna ai dang si Pertanyaan be goarna di Jakarta, alai si Peter nama, asa mura ingoton ni jolma i. Asal pajuppa na sa kontarakan I, gabe sai didok ma gelarna si “Mr. Question”.\nJago do marbola si Pertanyaan on, molo main innon Pakkat FC, no 13 ma.\nPos ini dipublikasikan di TORSA dan tag ada pertanyaan?, Franky tobing, Hendry Lbn Gaol. Tandai permalink.\n3 thoughts on “Ada Pertanyaan?….”\n4 Juli, 2009 pukul 4:09 am\t Balas\nJujur….saya suka cerita ini,..lucu tapi penuh makna\n6 Juli, 2009 pukul 6:39 am\t Balas\nBagus juga nih cerita, tapi pemain bola FC PAkkat Nomor 13 emang ada?? yang mana? hahaha . sukses maju terus.. untuk Penulis.\n10 Juli, 2009 pukul 3:58 pm\t Balas\n@Hendry: mauliate godang Lae, nunga dipadenggan hamu bahasa batakna, jala dipublish lae cerita on di web muna.\n@Risma: bah bagus ninna ito on cerita i, mauliate ito…Ro ma ito antong ari Minggu tgl 12 on tu Lapangan Kalender, asa hupantadahon tu no.13 i hehehe 🙂


sastra nusantara | Mandailing Online\nHome / Tag Archives: sastra nusantara\n14/09/2016\tLeave a comment 838 Views\n09/09/2016\tLeave a comment 846 Views\n06/09/2016\tLeave a comment 756 Views\n03/09/2016\tLeave a comment 751 Views\nMARSIDAO-DAO (episode 42)\n02/09/2016\tLeave a comment 749 Views\nNovel Mandailing Nanisuratkon : Dahlan Batubara I jae ni dalan godang i, jongjog Si Isrot, Si Poso dohot si Pikek painte motor nangkan tenggeton ni alai tu Sidimpuan. Si Poso laing sandang do i abarana tas ganan ni pakeanna dohot ...\nMARSIDAO-DAO (episode 41)\n26/08/2016\tLeave a comment 834 Views\nNovel Mandailing Nanisuratkon : Dahlan Batubara Dohot do udur dadaboru ni Muklan mangalao mangalusi pio-pio inang ni Si Poso i. Dung juguk Muklan dohot dadaboru i, iobarkon Si Siti nangkan sannari ma sugari pinomparna manandai ompungna boti amangtuana i Bilah. ...\nMARSIDAO-DAO (episode 40)\n25/08/2016\tLeave a comment 707 Views\nNovel Mandailing Nanisuratkon : Dahlan Batubara I jolo bagas i, ielana mulak epeng na 15.000 i tingon cakukna, igolomna nangkan ilehensa tu inangna. Tai, dung tontang pintu i, nidasa ma anggina Si Pikek juguk manyuhung na tangis-tangis maniop kadak manareon ...\nMARSIDAO-DAO (episode 39)\n22/08/2016\tLeave a comment 742 Views\nNovel Mandailing Nanisuratkon : Dahlan Batubara “Oo..soni dei langa”. “Olo, ubakma baru lehen tu sia. So marsitandahan homu dua,” ning Si Mulhan. “Mabiar dei au donok tu bodat i,” ning Si Poso. “Nga mangalo i, boruna dei. Lehen ma so ...\n18/08/2016\tLeave a comment 754 Views\nNovel Mandailing Nanisuratkon : Dahlan Batubara Muli tingon sikola, na mangan gomos ma Si Poso i bagas. Sidung marsalin pakeanna, idokonsa tu inangna nangkan kehe paijur arambir dohot udana Si Mulhan. “Bo, andigan langa marsuo ho dohot uda Mulhan mu,” ...


Localisation updates from http://translatewiki.net. · wikireader/wikireader@dbb90ee · GitHub\n+# Messages for Batak Toba (Batak Toba)\n+# Author: Stephensuleeman\n+wiki_name=Hata Batak Toba\n+pedia:wiki_name=Wikipedia Hata Batak Toba\n+type_a_word=Surathon hata manang frasa\n+guten:type_a_word=Surathon pustaha manang panurat\n+no_results=Ndang adong jumpang siguriton\n+no_history=Ndang adong siingoton\n+please_wait=Paima ma jolo...\n+protection=Pigapiga siguriton Wikipedia olo do ndang umbuk tu dakdanak. Bahen ma hata hinsu laho manjagahon.\n+guten:protection=Pigapiga pustaha olo do ndang umbuk tu dakdanak. Bahen ma hata hinsu laho manjagahon.\n+restricted=Siguriton on olo do ndang umbuk tu dakdanak. Bahen ma hata hinsu laho manjagahon.\n+set_filter=Molo marnala saringan, ringkot ma hata hinsu laho mamongoti angka siguriton pangimpolan.\n+keep_filter_on=Jagahon GALAK saringan\n+keep_filter_off=Jagahon MINTOP saringan\n+change_password=Uba hata hinsu\n+re_enter_password=Ulanghon hata hinsu\n+re_enter_new_password=Ulanghon hata hinsu na imbaru\n+passwords_not_match=Ndang ampit hata hinsu\n+enter_old_password=Pamasuk hata hinsu na leleng\n+enter_password=Pamasuk hata hinsu\n+try_again=Sala do i. Uji sahalinari\n+enter_new_password=Pamasuk hata hinsu na imbaru\n@@ -11,6 +11,7 @@ guten:wiki_name=Verkætlan Gutenberg\non commit dbb90ee


SI BORU SANDE BONA – TanoBatak\nManirat ulos ma sipata ulaon ni pardijabuna i molo dung golap ari, ia ibana sipata ma maragat ia tung adong mangalehon bagotna agatanna. Dituati do rura didalani ramba mangeahi angka bona ni bagot na naeng siagatanna i.\nDisada tingki hundul ma ibana di pantil ni hutana i huhut manatap dompak habinsaran, Marsak do idaon bohina.\nNunga tolu hali Ompu Bornok ro manungguli ibana asa haru digarar nian utangna naung sataon dijalo. Toho, na di taon nasalpu marsahit ripena i. Lola do nasida mangula ulaonna jala suda do sipeopan nasida laho tu parubaton. Laho mangudut ngolu ni nasida do umbahen tung marsali ibana tu Ompu Bornok 50 kaleng eme. “Palupalu ni gordang di toru ni hariara, ia tung sunuan nian utang, ia adong nian tarida”, ninna rohana huhut bubuason.\nDilangkahon ma patna tu robean mangeahi pangko naung leleng nibalbal na i. Nunga sataon ne dang hea ro tuak ni pangko sibalbalonna i. Alai sai tubu do pangkirimonna marpangulahi pangko i martuak, anggiat nian boi digarar utangna tu Ompu Bornok. “Tuak na tonggi, bagot sibalbalon. Ia tung paet pe naung dung i, tonggi ma tu joloan on”.\nDitampul ibana ma meang i bagot i, jala dirahuti dohot rongkap pangendat anggiat sogot manetek tuakna. Alai gotap do pangkirimanna dung disigat muse panampulanna i balik arina. Dang manetek, jala mahiang sambing. Manetek ma iluna, gotap pangkirimonna. “Ai dia do ale ompung, namasa tu baoadi. Urat ni langgugun ma i da, tu urat ni baja. Tung hinalungun maon na so adong tudosanna”, ninna rohana huhut tumatangis.\nMijur ma ibana sian ginjang, mansai tae ai huhut do marabur iluna. Dung sahat ibana ro di toru, mangumpellet ma ibana diatas ni tano jonok bona ni bagot i. Sai tumatangis ma ibana disi ala ni arsakna na so adong panetek ni tuak niagatanna i. Alai tompu ma ibana tarjolma ala adong dibege ibana soara manise.\n“Ai boasa sai tangis ho disi ale baoa paragat…?”\nDituluthon ma sian dia haroro ni soara i, alai dang adong jolma dibereng. Dilangkahon ma tu balik ni bona ni bagot i, alai tong dang adong diida jolma. Ujungna manggora ma ibana. “Ai ise do hamu, jala didia hamu?”, ninna huhut sai diranapi humaliang.\n“Ai dilambungmu do au, alai si bilolangon ho humaliang”, ninna soara i ma muse.\nAlai tong do dang dapot diida ibana namangalusi sungkun-sungkunna i, dipatangkas ma. “Ise do hamu ale namangangkupi au mangkatai?”\n“Najongjong dijolom on do au, ia goarhu si Boru Sandebona do”\nTarsonggot ma Ama ni Porsan, ai bagot i do hape donganna mangkatai. Dipatandahon ma dirina; “Ianggo au da Boru Sandebona margoar Ama ni Porsan do sian Lumban Tandol”.\n“Unang pola tarsonggot ho, ai nunga leleng ho hutanda saleleng sai ro ho mambalbali au jala manggotapi meanghu. Sai ngalutan do au salelengon dipanjangkiti ho, mangae sai dibalbali ho, hansitan sai digotapi ho. Alai dang olo be au tangis, ai dang adong panarihonmu saleleng on di hangalutonhi. Alai on dope ho hubereng tumatangis tarlungun-lungun padurus-durus ilu”, ninna si Boru Sandebona ma mangalusi Ama ni Porsan.\n“Iale Boru Sandebona, sugari huboto na adong arsakmu ala ni pambahenanhi nasailaon, atik masipalilungan do hita. Alai nunga saep roham dihangalutonmi, au ma nuaeng na sai marsak jala ngalutan di ngolu on, ai tu hamagoan nama au”, ninna Ama ni Porsan ma mangalusi.\n“Ai tung aha ma arsakmu, tudosan ni arsakhu. Boi dope ho lao pauba-uba langka, ianggo au sai hot do dison. Guru di ho do na salelengon mansuasaehon au, dung i mulak ho tu bagasmu manuhuk hudon parisian ni ilungku na sai tumatangis i. Alai nunga marjanji au dang tumatangis be ala ni pambahenanmu. Alai tahe ala ni aha umbahen sai marsak ho jala aha sitaononmu nadumokdok sian sitaononhu?”\nAla na sai disungguli si Boru Sandebona sidangolonna, tangis ma ibana huhut ma mangandung.\n“Nunga gok hinalungun au da Boru Sandebona na so haputihan songon na seang i, na so habajubajuan songon lapung i. Songon tandiang nahapuloan na soada palilunghon i, siala ni utang taguhan so hagararan i.\nRungka mai ale Boru Sandebona dipangarohaingki, pandohan ni bagian na so hadadapan i. Pinatoru ni sibaran na so martudosan i. So ada jamaon ni tangan tu tonga ni galungan, anggiat taruli sibonggaron tu parbodarian i.\nNunga ditodos siaginon au da Boru Sandebona tu najojak tandol i, na so boi tarnenep dirindang ni sibalunon i. Mampar do simangarudok na so marpaiogon i, boha ma pandungdunghu na soada gala i, boha ma pangallunghu di na so haabaraanhi. Ponjot so nabolon do au, sungkot so naginjang i, tudia pe so tampil, tuaha pe so bolas, hinaluhaluan ni hapogoson na soada tudosan di sulubalang ari namangilas i.\nDang haputihan hinalungun da Boru Sandebona songon naseang i, nabagas so tardodo song alup ni silumanlan i. Dang hasaeman sidangolon songon begu na laos i, dohot siak ni bagi na ampe di abarangki.\nNunga songon jarohak nataruntul au da Boru Sandebona, songon ansuan na tarbatu i. Najagar tindang do au songon pangunggasan, na jagar hundul songon panghulhulan i. Naborat so hallungon ma au, na dokdok so jujungon i, na nididang madabu di tonga ni namailibulungi…….”\nDipaso Ama ni Porsan ma na mangandung i ala adong manetek songon mual tu dagingna. Didadap ma abarana hatetehan ni mual i, alai dianggo ma song na uap ni arirang. Dialathon ibana ma dompak ginjang, nunga manetehi tuak sian meang panampulanna i.\nMaret 13, 2009 tanobatak\n25 respons untuk ‘SI BORU SANDE BONA’\nMolo sai nihaburjuhon mangulahon, sai ninunutan, adongdo hasilna ate. ima tutu, sai tutonggina ma tujuloan on.\nMaret 13, 2009 at 10:27 am\nBah…………….andung ni paragat….kekekekekek\nMaret 13, 2009 at 11:35 am\nHau i pe olo do huroa dendam tu jolma i. Alai olo mulak rohana jala lungun rohana marnida jolma i. Gabe manetek iluna. Adong do cerita rakyat songon on alai dang dapot be teksna. Binahen muse alai dang lipe sian alur ni cerita rakyat najolo.\n@ Kanjeng Siboruon\nDa di festifal andung ni paragat na di ari Rabu di balige, adon dua peserta. Alai hurang huida pemahaman ni nasida logika andung ni paragat i. Gabe husurathon ma asa adong acuan muse. Dang mandok on do sintongna, alana sude do hita boi mangulahi cerita rakyat sesuai pemahaman masing-masing… ate. Molo adong na hurang.. masipatangkasan hita.\nMaret 13, 2009 at 6:09 pm\nMolo sai nirimangan cerita i gabe lungun hian roha,alai laos boi do gabe motivasi dinalaho mangula angka ulaon niba. Songon dia do urat ni langgugun tulang? Horas,mauliate.\nMaret 13, 2009 at 6:31 pm\nSai manetehi do nian tuak i sian meang panampulan (tombak tapanuli, tao toba, sampuran sigura gura, dll)i, alai ima i, ba na manetekma i.\nMaret 14, 2009 at 12:06 am\nUrat ni langgugun hurang hutanda, alai hata ni natuatua do i niingot.\nManetek manetek ma i ate. Alai daba mangihuthon natuatua, aingkon holong do hita tu angka natubu i. Unang asala sirabas, dang diboto sapatana gabe banjir na ro.\nMaret 16, 2009 at 5:47 pm\nrenta sidabutar berkata:\ntarlambat au manjaha andungni paragat i Oppung..\nDung hu jaha gabe tamba do semangat lao melamar karejo.\nlam nirimangan,toho do tutu dang sirambas dinamangoluon.\nMaret 17, 2009 at 1:27 pm\nosrida sihombing berkata:\nOtik do nian turiturian ni Oppung i,alai godang situtu hinakkamna.\nboi gabe motivasi di iba dinamangalului ngolu ni badan..\n(dinantikan turiturian berikutnya)\nMaret 17, 2009 at 1:34 pm\nBikin dulu uda turi-turian taringot tu ANDUNG batak i….dah lama aku nggak mendengar itu, duapuluh tahun lalu, saya masih ingat…kalau ada yang meninggal, maka sesorang akan mengandung. Melantunkan kata-kata atau tangisan berbicara.\ntrus waktu Oppu Hendry meninggal bulan 12 lalu, banyak yang menangisinya di kampung halamanya, tapi kok nggak ada hata-andung-andunnya ua…..\njaman Sekarang ini, tak ada ada lagi orang mangandungi…yang ada cuman TANGIS BOBAR….\nkalau ada sama video atau suaranya yah…..\n*** Tunggu ada orang meninggal, dan ada namalo mangandung kedan 😀\nManetek ilu manjaha turiturian on ito….\nHansitnai tutu parniahapan ni Ama ni Porsan dohot ripenai..\nJEA POGOS TAHE\nJumolo hu print, ipe asa hujaha, alana ingkon manat2 do jahaon asa niantusan. Ai tok gok hata batak jaman baheulak 😀 Sian turiturian on boi putikon sada parbue ima: Dongan sapartinaonan pe hape boi do gabe dongan martungkar pikiran, asalma sian serep ni roha.\nBtw ito…. on dope huboto boasa tuak didok goarna bagot\nSian segi ilmiah, na betina do hape bona ni tuak i, terbukti sian goarna: Si Boru Sande Bona… 😀 )\nMaret 19, 2009 at 10:34 am\nBaru sempat ni jaha turiturian on …masihol do roha manjaha angka cerita / turiturian songon on, mauliate Tulang….!!!!\nkalau ada yang meninggal, maka sesorang akan mengandung…..\nBukannya kalo sdh kawin baru Mengandung?\nSalah satu usaha untuk membuat generasi muda berminat dengan bahasa BATAK adalah dengan menyajikan cerita dalam bentuk turi-turian seperti ini..\nPostingan ini sangat bernilai..Terimakasih kepada Penulis.\nMei 18, 2009 at 12:53 pm\nIsi hujaha turi-turian on, terharu do au,pintor huingot natorashu naung gira ditinggalhon amang parsinuan. holan sahalak na nama mangasa gogo laho pasingkolahon hami angka gellengna.\nalai mansai bojok dope hape parbinotoan taringot tu habatahon on, godang naso niantusan jala naso binoto apalagi taringot tu umpasa-umpasa. gabe tubu do turoha marsiajar, alai ianggo sama-sama naposo, maol dora antusan. ingkon adong ma nian natua-tua naboi mangajari taringot tusi. Mauliate di Tulang . sian turi-turian on boi do iba sambil mamparsiajari angka hata batak naung jarang binege di masa nuaeng. Parhorasan ma dihita saluhutna . . . ! ! !\nAi parroha simulak-ulak do hape Siboru Sandebona. Lungun nai tahe…… andung ni Amani Porsan on…… Gabe naeng manetek ilu niba. Tumagon ma tambai tuakon asa bulus manganguhi iba alani tuak…… asa bulus…\nFebruari 21, 2010 at 10:16 pm\nbaguslah turiturian ini diperbanyak untuk mengembalikan khasanah bahasa batak dan kebatakan yang sarat muatan benda dari alam lingkungan hidup. dari sini kita seperti kembali ke suasana asli hidup orang batak dengan alam yang membrinya hidup pada masa najolo. unik tapi menarik. BRAVO.\nMaret 22, 2010 at 12:51 am\nBah.. tung tabo jahaon turi2an ni batak i ate? Sabotulna molo pinajojor angka kebudayaanta ndang adong dohonon budaya nalebih tinggi sian BATAK. Isarani surat batak (ndang piga suku bangsa punya huruf sendiri), buku parhalaan, Penanggalan (kalender) sahat tu jam komplitdo sude. Alai nanaeng sidohononku bahasa batak i sasintongna sangat halus do najoloi , bahkan tahe di perkaya dohot ungkapan manang pantun. Nasoboi huantusi mulai nandigan hata batak tai i ndang be halus tadok, jala boasa?? Ai molo hu ingot Ompungku sekitar tahun 1970 an halus do pangkataina, jala sangat batakkk.. alai generasi amanta hami sahat tu sonari nunga serampangan hita marbahasa batak.. Ndang adong be jumpang songon hata ni turiturian on. siribak nama. Boasa ate diboto hamu doi angka dongan????\nsangat menarik maulate godangma di natua-tuai.alai perbendaharan ni angkaturi-turian on\ndidia do adong dapot ta.\nkepingin do iba naeng memiliki.\nJuni 13, 2010 at 11:34 pm\nDang adong dope versi cetakan\nJuni 15, 2010 at 5:11 pm\nianggo poda ni damang, dohot siajaron ni dainang\ntiur ari lao tu juma, bot ari mulak sian balian\njumpang au ma dolok dolok\nhundul ma au maradian\ndisi pe asa huingot\nsipodaon ni damang nang dainang\nhoras ma tu hita sasudena\nJuli 19, 2010 at 10:59 pm\nPARULIAN SIHOMBING :\nAndung ni parjuji ate lae hehehehe … https://tanobatak.wordpress.com/2007/04/12/andung-ni-parjuji-talu/\nJuli 19, 2010 at 11:28 pm\njosua hasibuan berkata:\ndang pola malo hian nian au mangantusi akka hata batak, alai tung sai tabo hian do begeon turi-turian mi ale raja nami.\nmauliate ma tu oppumulajadi nabolon i anggiat, tu jolo ni ari on boi songon ujung ni turi-turian on parngoluonta siganup ari.\nsindak sihombing berkata:\nmansai menarikdo turiturian on alai godang dang honaantusan be alani assimilasi ni hata batak\nJuli 7, 2011 at 5:47 pm\nLeonard Tobing berkata:\nIngkon manat-manat do hape iba manjaha turiturian on asa niantusan. Hape tong dope godang hata naso niantusan. Molo boi nian, adong ma dibahen songon ‘persamaan’ di angka hata na so pola ganup ari tahe binege. Nang pe songon i, ingkon dohonon do godang mauliate tu amang na naung patupa turiturian on di blog on. Horas.\nOktober 9, 2011 at 8:09 pm\nMancai lungundo turian2 ni halak bataki,gabe adong tudos2 tuhami generasi nuaeng on,muat ma sude turi2an ni halak bataki lae,.horas\nDesember 25, 2011 at 9:02 am


Batu Mamak: Juli 2010\nSERMON JAMITA TU MINGGU 9 DUNG TRINITATIS, 1 AGUSTUS 2010\nSabagian sian Jamita Dolok (Mat.5-7) do turpuk on. Di jamita i, diproklamasihon Tuhan Jesus do harajaon ni Debata. Harajaon ni Debata, i ma panghuasoion ni Debata di jolma di bagasan rumang ni parsaoran holong na rosu na suman tu parsaoran ni ama tu angka anakna. Harajaon i nunga dipasonggop Debata di bagasan AnakNa, Jesus Kristus i jala sian asi ni rohaNa dijangkon do jolma gabe wargana. Naeng marujung ma jamitaNa i. Andorang so i, dipasahat do manang piga sipaingot na parpudi. Sada sian angka i, i ma na taringot tu panguhumuhumion na gabe turpuk di hita ari on.\nDidok Tuhan i: “Unang hamu manguhumuhumi!” Sambolus idaon, marhite pandohanNa on, hira na disalahon Jesus do nasa rumang ni panguhumion (penghakiman). Sasintongna, ndang. Songon tumpal ni sandok na tinompa, dilehon Debata do hatauon tu jolma laho mananda dohot manirang na denggan sian na roa. Mardomu tusi, dipaloas do jolma i laho pahothon sistem hukum di tongatongana, mambahen panimbangion dohot mambuat kesimpulan taringot tu sadasada pangalaho, patupahon tindakan manang penghukuman laho mangalo jala mangotapi angka dosa dohot hajahaton. Tarmasuk hakiki ni jolma na tinompa i do i, jala ndang disoadahon Jesus i. Asa, laho mangantusi turpuk on ingkon na berengon do i marlatarbelakanghon praktek moral ni halak Jahudi di toru ni pariseisme rabbinistis. Di ginjang ni rohana, dipabangkit angka parise dohot sibotosurat i do dirina gabe panguhum di Israel. Taringot tusi, didok Jesus do: “Dihunduli angka sibotosurat dohot angka parise do habangsa ni si Musa” (Mat.23:2). Dipasobok nasida do dirinasida tu hakim ilahi jala mansai koras panguhumuhumionnasida di natorop, kejam, ndang adong holong. Motif na umbagas ni panguhumuhumion ndang lobi jala ndang hurang sian keengganan manang ketidakmampuan ni jolma mananda diri dohot hasalaanna sandiri. Di hasopanandaonna i ringgas ma jolma i mamilangmilangi dohot manaringoti dosa ni donganna, pahatahatahon (mempergunjingkan) dohot manalahon sesamana; na deba pasoboksobokhon dirina gabe ‘penasehat’ manang ‘korektor kesusilaan’ manang ‘juru selamat’ na naeng mangumpat silbaksilbak sian simalolong ni donganna. Adong do muse na hirtap manguhumuhumi donganna laho mangholipi dohot pasilihon pamereng ni na asing sian hasalaanna sandiri. Lam tu roana pangalaho ni sasahalak, lam tu korasna jala lam tu boratna do panguhumuhumionna. Songon i ma angka parise dohot sibotosurat i, ala na so ditanda nasida do dirina umbahen na barani nasida pabangkithon dirina gabe panguhum na manguhumi bangso i mansai koras, kejam, so ada holong. Alai Tuhan Debata do Panguhum (Hakim satu-satunya), sasada Ibana do na tuk manguhumi jolma di bagasan haholongon, hatigoran dohot hasintongan jala na so bolas pengaruhan ni manang aha pe. Di toru ni uhumNa do manang ise na paulaulahon dirina gabe hakim ilahi jala na hum roha manguhumuhumi halak so mananda holong ni roha, ai pemberontakan do i, perampasan hak dohot kedaulatan ni Tuhan Panguhum sasadasa i. Suman tu na binahennasida i, sai na mangonai do tu nasida uhum na so marasi ni roha. Ala ni i dipaingot Tuhanta Jesus Kristus do angka anak harajaon banua ginjang i, didok: “Unang hamu manguhumuhumi, asa unang hona uhum hamu, ai panguhumonmuna i do siuhumhononhon tu hamu jala parsuhatonmuna i do sisuhathononhon tu hamu.” Ganup jolma, lumobi angka panguhum patut do manorminhon panguhumionna tu panguhumion ni Debata, na di bagasan haholongon, hatigoran dohot hasintongan. Ingkon sadaranna do na mangolu do saluhut sian asi ni roha ni Debata. Ndang adong na tigor nanggo sada, luhut do pardosa jala ndang dapot pujion ni Debata (Rom 3:10 duu). Agia panguhum pardosa do, jala ndang lumomo roha ni Debata mida dosa ni panguhum asa mida dosa ni na niuhuman, alai rap dihagigihon do i. Angka naung mananda dirina ndang muramura i manguhumuhumi, ai boha ma bahenonna mangumpat silbaksilbak sian mata ni donganna anggo solot do tiang di matana? Tuhanta Jesus mandok: “Jumolo ma umpat tiang i sian matami; dung pe i, asa pingkiranmu, manang beha pangumpatmu di silbaksilbak na di mata ni donganmi.” Na nidokNa disi, ingkon ditanda jolo dirina jala disadari dosa dohot hahuranganna. Manang songon naung dipasingothon di jolo i, diuhumhon panguhumon siuhumhononna jala disuhathon parsuhaton sisuhathononna parjolo sahali tu dirina, dung i pe asa tu na asing. Unang so diboto angka anak harajaon banua ginjang i na di toru ni panguhumion ni Debata do nasa panguhumion na niulahon ni jolma, sai na uhumanNa manang na ise pe na hum roha manguhumuhumi donganna so di bagasan haholongon, hatigoran dohot hasintongan. Ndang dipaian Debata angka anak harajaonNa i di portibi on asa gabe angka panginsahi manang gabe ‘korektor kesusilaan’, alai asa mangolu do jala marpangalaho songon angka anakNa na masihaholongan jala masipasingotan. (Asing do na masipasingotan sian na manguhumuhumi). Mardomu tu proklamasi ni Harajaon ni Debata (na gabe pokok pemberitaan ni Jamita Dolok), ringkot situtu ma i parrohahonon ni angka na umbegesa, ai angka halak nambura porsea mansai mura do i madabu tu dosa panguhumuhumion. Mansai las rohana manjangkon harajaon i dohot ruhutruhut manang norma-normana, jala di bagasan antusiasme na meluap-luap manghonahon i tu na asing itenang pe so tarhonahonsa dope i tu dirina sandiri.\n“Unang hamu manguhumuhumi,” ninna Tuhanta Jesus Kristus di bagian parujungan ni Jamita Dolok na gabe turpuk di hita ari on. Taringot tusi, didok sada halak do, on do patik manang parenta ni Tuhan Jesus na jumotjot jala na gumodang dihalupahon jala dilaosi halak. Ndang dibahen ibana nian statistikna, alai tarjalo roha do hasintonganna. Manang na di dia pe di hasiangan on, jala di tirket ni hajolmaon na songon dia pe sai masa do na mambahen panimbangion dohot na mambuat kesimpulan na marujung di panguhumion sian na sada tu na sada nari. Diuhumuhumi natuatua do rupani angka naposo, songon i sabalikna diuhumuhumi naposo do natuatua; diuhumuhumi na manguluhon do angka na niuluhonna, suang le songon i diuhumuhumi angka na niuluhon do na manguluhon. Hira so adong do manisia na so dung mambahen panimbangion dohot panguhumion na sala tu na asing, jala hira so adong do halak na so dung hea manaon ala ni panimbangion dohot panguhumion na sala na hinonahon ni na asing tu ibana. Hita pe, ndang tagamon lias sian na songon i. Ala ni i, naeng mansai tangkas do parrohahonon jala jangkononta sipaingot ni Tuhanta Jesus na di jamita on. Hombar tusi tapamanat ma:\nNa parjolo, unang hita manguhumuhumi, ai panguhumuhumion i na ojak jala na marmual do i di hasooloon ni manisia mananda diri dohot hahuranganna. Songon tumpal ni na tinompaNa, dibasabasahon Debata do hatauon tu jolma laho mananda dohot manirang na denggan sian na roa. Ala ni i, dipaloas Ibana do jolma i laho pahothon sistem hukum di tongatongana, manimbangi dohot mambuat kesimpulan taringot tu sadasada pangalaho, patupahon tindakan dohot panguhumion. Alai dung bongot dosa i tu tano on, disegai do hatauon i. Panguhumion na disangkapi hian laho mangalo dohot mangotapi dosa, tarmara do gabe ulaula ni dosa laho manegai parsaoran dohot hasonangan ni jolma. Songon i do na masa di tonga ni halak Jahudi di toru ni pariseisme rabbinistis. Di ginjang ni rohana, dipabangkit angka parise dohot sibotosurat i do dirina gabe panguhum di bangso Israel. Dipaulaula do dirina songon hakim ilahi jala mansai koras do panguhumuhumionnasida di natorop, kejam, ndang adong holong. Ndang ditanda nasida diri dohot hahuranganna. Ala ni i gabe dipapatar Tuhanta Jesus do hadirionnasida tu nasida, didok: Angka pangansi do nasida, gok haroaon dohot habusuhon. Songon i ma halak na so manada diri dohot hahuranganna, na mangarajumi dirina tigor jala bonar, mansai mura do i madabu tu na manguhumuhumi, ringgas manaringoti dohot mamilangmilangi hahurangan ni donganna, pahatahatahon dohot manalahon. Sandok sipasidingonta do bangko na songon i. Ingkon sadaranta do pardosa do nang hita. Didok hata i: “Ndang adong na tigor nanggo sada. Tung saluhut do nasida mardosa jala ndang dapot pujion ni Debata nasida.” Ndang ala tardok ‘umotik’ dosanta, ‘gumodang’ sala ni dongan gabe dohononta na tumigor hita jala umpintor sian nasida, ndang. Tiruanna ma rupani, tung sura tasuan dua mangga, tubu jala marparbue; na sada marparbuehon otik na mansai asom, na sada nari marparbuehon mansai godang na tong mansai asom, tung dohononta ma na parjolo i dumenggan sian na paduahon i? Nda rap sitabaon do i duansa? Songon i ma pardosa ‘na otik’ dohot ‘na godang’ ndang adong na boi gabe panguhum di na asing ai rap siuhumon do sude. Molo ‘pardosa na otik’ gari so boi gabe panguhum ni ‘pardosa na godang’, lam boha ma na sabalikna ‘parsala na godang, manguhumuhumi ‘parsala na otik’? Nda na so haantusan nama i? Alai songon i ma portibi on, lam tu roana pangalaho ni jolma, lam tu boratna do panguhumionna. Di organisasi kejahatan rupani, di punguan ni bandit manang gangster, marlaku do hukum peluru/the rule of gun. Di nasida, uhuman mate do na numeang tu na dirajumi mangalaosi ruhut ni hajahaton i. Alai taingot ma, tung holan ala ni asi ni roha ni Debata do umbahen na mangolu hita. Donganta i pe songon i do. Ala ni i, unang hita manguhumuhumi.\nNa paduahon, unang hita manguhumuhumi, ai di toru ni uhum ni Tuhan Debata do nasa panguhumuhumion. Debata do panguhum na sintong, Hakim satu-satunya; sasadasa do do na tuk manguhumi jolma, ai diboto Ibana do saluhut. Ndang adong na onding sian mataNa, diida do saluhut na buni sahat ro di lompitlompit ni harohaon ni jolma. Ditanda do ganup jolma, diboto sude kenyataan dohot hahomion angka na melatarbelakangi nasa pambahenanna. Ndang hagabusan agia ise Ibana, jala ndang tarpengaruhan manang aha, tigor jala sintong do panguhumionNa. Apala i ma na so jumpang di hita jolma. Ndang sai taboto saluhut kenyataan taringot tu hadirion ni sasahalak angka na melatarbelakangi pambahenanna, ndang hadodoan jala ndang hadadapan hita sandok parungkilon dohot parsirangguton ni harohaonna angka na mangonjar ibana mangalaosi. Ia so i, sala do hita mangantusi manang terpengaruh ala ni angka na di ruar manang pe na di bagasan dirinta, isara pardonganon, kepentingan, emosi dohot sentimen. Ala ni angka i ndang tarbahen hita be objektif, alai sala nama panimbangionta gabe olo ma modokdokhu panguhumionta molo so sabalikna, maneanghu. Taringot tu saluhutna i ndang tarbahen malua hita sian paruhuman ni Debata. Hombar tu hatigoran dohot hasintonganNa sai na uhumanNa do nasa panguhumuhumion na niulahon ni sasahalak tu donganna. Tuhanta Jesus mandok di jamita ari on: “Panguhumonmuna i do siuhumhononhon tu hamu, parsuhatonmuna i do sisuhathononhon tu hamu,” lapatanna ingkon manjalo do ganup hombar tu na binahenna be. Molo uhum na so ada holong dohot asi ni roha do diparuhumhon tu donganna, uhum na so marasi ni roha ma nang sijaloonna sian Tuhan i. Sandok sihabiaranta do i, ala ni i unang hita manguhumuhumi.\nNa patoluhon, unang hita manguhumuhumi, ai maralo do i tu hadirion ni anak harajaon ni Debata. Nunga niarbis di jolo, dihatahon Jesus do parentaNa on di jamitaNa na di dolok. Di jamitaNa i diproklamasihon Tuhanta Jesus do hasosonggop ni Harajaon ni Debata, i ma panghuasoion ni Debata di jolma di bagasan rumang ni parsaoran holong na rosu na suman tu parsaoran ni ama tu angka anakna. Harajaon i nunga dipasonggop Debata di bagasan Jesus Kristus, jala sian asi ni rohaNa dijangkon do jolma gabe wargana. Angka na imbaru dijangkon tu harajaon i na boi tarmara jala madabu do tu antusiasme na meluap-luap naeng manghonahon norma-norma ni harajaon i tu na asing nang pe so tahonahonsa dope i tu dirina sandiri, gabe madabu dohot tu panguhumuhumion. Nda jotjot masa na songon i di angka tingki on? Angka na baru manjangkon jala masuk tu sada gerakan kerohanian na imbaru rupani, so i nama ringgasna manguhumuhumi na asing. Didok rupani, ndang lahir baru, ndang diingani Tondi Porbadia; hape nanggo lapatan ni na lahir baru dohot ulaon ni Tondi Porbadia mangihuthon hata ni Debata na tarsurat di Bibel i ndang diboto. Tuhanta Jesus mandok di jamita on: “Aha ma pola paberengberengonmu silbaksilbak na di mata ni donganmu; ia na satiang na di matami ndang diantoi ho? Tung patut ma dohononmu tu donganmi: Ua huumpat ma jolo silbaksilbak i sian matami, hape na satiang do di matami? E ho pangansi, jumolo ma umpat tiang i sian matami; dung pe i, asa pingkiranmu manang beha pangumpatmu di silbaksilbak na di mata ni donganmi.” Sandok sipasidingonta do na songon i. Taboto ma, ndang dijou jala dipaian Debata hita di hasiangan on asa gabe panginsahi, gabe panguhumuhumi, gabe ‘penasehat’ manang gabe ‘korektor kesusilaan’, alai asa mangolu jala marpangalaho do songon anak harajaonNa, na mardomu jala mardame, na marhasadaon jala marparsaoran, na masipasingotan jala masihaehean di bagasan sandok roha na holong. Ala ni i – sahali nari – unang hita manguhumuhumi.\nDiposting oleh Pdt.MV Simanjuntak di 18.49 0 komentar\nDiposting oleh Pdt.MV Simanjuntak di 15.06 0 komentar\nSERMON JAMITA TU MINGGU 07 DUNG TRINITATIS, 18 JULI 2010\nDi Padan na Robi na marhata Heber, buku Parjamita tarrajum do tu bagian patoluhon, i ma Surat (Ketubim). Hata heber, Kohelet ro sian hata kahal, lapatanna huria (jemaat). Na marhahonaan do i tu sada jabatan di huria dohot tu na maniop jabatan i, i ma parjamita manang pangajari. Di buku i, digombarhon panurat i do dirina songon sahalak kohelet na manjamitahon taringot tu kesiasiaan. Taringot tusi, mulahulak do tarjaha di buku i (1:14, 17; 2:21 dna). Ndang pesimisme i, ai diparhatopot ibana do na jumpang do tong angka na denggan di tano on jala disosoi do jolma mangalului i (2:24; 3:12, 22; 5:18 dna). Alai dijamitahon ibana do i laho mangalo sekularisme (faham na mangarajumi na portibi on do satu-satunya kenyataan), parugamoon na disekularkan (ugamo na dipatutoru gabe ulaula ni sekularisasi) dohot utopisme (faham na naeng pajongjonghon masyarakat na sempurna di hasiangan on). Mangihuthon parjamita i, ndang tarojakhon hita ngolu nang panghirimanta tu angka na di tano on. Tu hamoraon rupani, ai kesiasiaan do i songon na diondolhon di turpuk on.\n“Adong dope huida sada nari jea bolon di hasiangan on jala dokdok do i dipasarisari jolma i.” Ayat on padomuhon naung didok di jolo tu angka na naeng dohononna dope. Di jolo nunga ditaringoti ragam ni hangaluton di bagasan hamoraon. Ihut tusi, di pudi ni ayat on, naeng taringotanna ma muse sada nari dasor laho mangondolhon na alogo sambing do tutu hamoraon i. Taringot tusi ditaringoti ma sada fakta, i ma na mora jala na sangap na so boi marsaulihon hamoraonna. Dilehon Debata do nian godang arta dohot hasangapon tu ibana, ala ni godangna tartuhorsa do nasa na boi tuhoron marhitehite hepeng angka na hinalomohon ni rohana, alai ndang dilehon anggo kesempatan menikmatisa. Aha ma guna ni hamoraon sisongon i? Jea do i tahe jala hinamago godang, alogo sambing. Manang na di dia pe di sandok portibi on, dokdok do i dipasarisari jolma i, lapatanna drajumi jala diokui do i songon hangaluton manang boban na mandondoni; disolsoli do i, diarsakhon, ndang hea dirajumi kewajaran.\nNa asing, gabe do nian jala leleng mangolu, pola do sarimatua. Di Padan na Robi, jolma sitorop pomparan dohot siganjang umur dirajumi halak do i na tarpasupasu. Alai halak na martaringot di ay.3 on didok, ndang sombu rohana marsaulihon na denggan i, lapatanna ndang hea didai las ni roha dohot na sonang. Di pangalaho na songon i, gabe hangaluton nama hamoraon i, hagabeon dohot ganjang ni umur i; gabe kesiasiaan manang alogo sambing. Tamba dope paetna, ai tanomanna pe ndang tipak dibahen angka na di pudina. Ra, na lalap ma angka anankhonna pagulutgulut arta na tininggalhonna i, gabe so sanga patupa upacara pananomon songon penghormatan na parpudi tu ibana. Taringot tusi pola do didok parjamita i: “Tagonan do silumaksaijur sian baoa sisongon i.” Silumaksaijur, i ma embrio na di bagasan bortian. Dison digombarhon, silumaksaijur i ruar tagan so tingkina dope (gugur). Di hata Batak digoari ma i eme na bibi jala na keguguran, mareme na bibi. Alai boasa didok tagonan eme na bibi sian na mora sisongon i? Ala duansa ndang diupacarakan. Molo so diupacarakan eme na bibi, somal do i, wajar; alai jolma, lumobi halak na mora, na gabe jala na sarimatua, ndang na binoto be i jala ndang tarturiturihon. Kesiasiaan do i, alogo sambing.\nPingkiran na patudos eme na bibi tu na mora i, ditorushon dope di ay.4-6. Magopo do eme na bibi i ro (datang dalam kesiasiaan), ndang adong agia ise na manghirim manang maimahon harorona, jala ndang adong gunana. Di bagasan haholomon laho, lapatanna ndang pola dipeakhon i di hatiuron asa ditingkir jala diparrohahon halak, alai hira na manuhihon tu inganan na holom pintor ditanomhon do i. Dung i muse, haholomon do manghuphupi goarna, lapatanna ndang adong na umboto goarna, ai tutu ndang hea digoari halak na songon i, jala ala so margoar gabe doshon na so manang aha ma i. Ndang adong sidohonon taringot tusi, na denggan manang na roa; ndang sanga diida i mata ni ari jala ndang sanga adong na binotona. Alai anggo baoa ondeng, dihirim jala dipaima natorasna do harorona, dipagodanggodang do ibana asa gabe jolma na marguna, didalani ibana do proses sosialisasi dohot enkuturasi gabe tontu status dohot perananna di tonga ni masyarakat dohot budayana, godang do na binotona, godang na binahenna, godang na mangolu sian ibana, jala godang na niingot ni halak taringot tu ibana, alai nang pe songon i ndang dung didai ibana na sonang. Di bahasa ni parjamita i, sumonang do eme na bibi sian jolma sisongon i. Tung sura pe mangolu ibana dua ribu taon, alai tong ndang dung diida na denggan, aha ma pola hasurungan ni i sian eme na bibi? Sada do hapateannasida, i ma hamatean; na sada mate andorang so tubu, ndang sanga didai ibana hangaluton dohot na denggan; na sada nari mate dung laon mangolu, diae do hangaluton jala ndang dung didai na sonang. Nda kesiasiaan do i jala alogo sambing?\nDi ay.7 didok: “Saluhut hangaluton ni jolma sumarihon pamanganna do, hape ndang sombu anggo rohana binahen ni i.” Taringot tu ise do na nidokna dison, dalil na berlaku umum do i manang holan tu angka na tarrajum tu jolma songon na martaringot di jolo i? Toropan mandok, ndang na berlaku umum i, ai aut i luhut ma jolma ndang boi marsombu ni roha sian na niulana, hape di 5:17-18 ditaringoti do na adong do halak na pinaloas ni Debata marlas jala marsonang ni roha sian hamoraon dohot sinamotna, parbue ni na niulana. Jadi holan angka na tarrajum tu jolma na martaringot di jolo i do na nidokna. Saluhut ulaon dohot halojaonna dihirim jala disangkapi do laho panganonna, asa mangolu ibana jala sonang. Hape holan pamanganna do na sagat, anggo rohana ndang hea sonang. I pe, kesiasiaan do jala alogo sambing.\nSungkunsungkun na di ay.8 mansai maol do antusan. Na naeng patuduhon parasingan ni na pistar sian na oto do i, manang hombar tu konteks tong mangondolhon kesiasiaan? Na naeng patangkashon guna ni na dangol umboto mardalan di jolo ni donganna do manang sabalikna, mangondolhon na so marguna do i ai rap marujung do sude di hamatean? Di 2:13 ditaringoti do surung ni hapisataran sian haotoon, jala di 2:14a dipatangkas do i, didok, mardalan di hatiuron do na pistar, alai di haholomon ia na oto i. Nang pe sisada parsorion do luhut muse (2:14b), nda tung gabe disoadahon i hasurungan ni angka na pistar. Alai mamungka 6:3 songon naung pinatorang di jolo i, ditaringoti do halak na so dapotan hasonangan sian na niulana, jala i do dasor ni sungkunsungkun ni ay.8 on. Ndang didok i na oto, jala ndang didok na pistar. Ala ni i dos tuhukna, boi do i na oto, boi na pistar. Tangkasna, na boi masa do i tu na oto, boi tu na pistar. Molo songon i do tutu, aha ma hasurungan ni na pistar sian na oto? Mangalusi i, tontu do, ndang tagamon dohonon ni parjamita i, na so adong, alai adong do. Aha ma i? Haalusan do i sian sungkunsungkun na paduahon i na mandok: “Aha gunana di halak na dangol ia diboto mardalan di adopan ni halak na mangolu?” Di kesusasteraan hikmat, na dangol manang na pogos jotjot do i dibereng songon sinonim ni na pistar, na bisuk manang na tigor. Di sungkunsungkun i tersimpul do pingkiran na mandok: Halak na pistar, diboto do mardalan di jolo donganna. Apala i ma halobianna sian na oto. Molo na oto margaul serampangan, anggo na pistar diboto do tata krama. Boha pe parngoluonna, mora manang pogos, boi menikmati artana manang so boi, sonang manang di bagasan kesiasiaan, diboto do marpangalaho na patut maradophon sesamana.\nAy.9, monsong (sian onsong), lapatanna marhalianghaliang manang marhationghationg; mardondami (sian dondam), mandok mabiar (pat.Ps.13:3) manang maila. Jadi monsong mardondami, mandok mago mabiar manang tongtong dihaliangi biar. Hurang hona do pamangkeon ni hata i dison, ai di hata heberna meehalaak-naapesh (wandering desire/ menuruti nafsu manang keinginan) do didok. Jadi dumenggan do molo pinataripar ayat i songon on: Tagonan do na marnida sian na paihutihut hagiot. Di 1:8b ditaringoti do mata na so olo marnasombu marnida, alai sai naeng idaonna do sude; diida on, naeng an; diida an, naeng adui dohot satorusna. Di pamerengan ni parjamita i, hangaluton do nang i, kesiasiaan. Alai nang pe kesiasiaan, tagonan dope i sian na paihutihut hagiot manang na manghaliangi (mengingini). Boasa? Ai siangkup ni na so olo marnasombu, diorai do i di patik i (pat.2 Mus.20:17; 5 Mus.5:21). Sipaingot na pasabamhon roha ma i di halak na martaringot di jolo i, angka na boi holan paberengberenghon alai na so boi menikmati na di ibana, jala pangarimpunan ni sasudena i, kesiasiaan do i; alogo sambing.\nAlai boasa boi songon i? Alus ni parjamita i, ala manang aha pe na adong, naung targoar hian do goarna. Di barita panompaon i tarjaha do na digoari Debata do na tinompaNa i sadasada. Marhite i diondolhon do, parjolo: Ibana do nampuna jala na manghuasoi na tinompa i. Ndang na marhuaso sandiri na tinompa i, alai na di bagasan haunduhon do tu Debata. Paduahon: Hadirion ni na tinompa i. Na digoar langit, langit ma hadirionna, ndang laut. Laut ndang boi gabe langit, langit pe ndang boi gabe laut. Laos goarna i do manontuhon hajongjonganna di adopan ni Debata dohot di tonga ni na tinompa i. Songon i ma dison, aha pe na adong, tarmasuk jolma, naung ditontuhon Debata hian hadirion dohot haadongonna. Boha pe pangulaonna, aha jala sadia pe na jumpangsa, boi manang so boi diparsaulihon manang dihasonanghon, Debata do na manontuhon. Ndang tarbahen jolma mardabudabu manang marparkaro dohot Debata taringot tusi, ai gumogo do Ibana.\nAy.11 udut ni pingkiran na di ay.10 i do i. Di parkaro, marpangke do godang hata. Ndang sae holan hata, dohot dope hatahata; gari na so hata tahe, tong marpangke. Ndang hurang torop ni pargeduk na malo palagelage hata na monang marparkaro maradophon partigor na so umboto godang hata. Alai maradophon Debata, tung na so adong do guna ni i. Molo naeng kritikon ni jolma i Debata taringot tu hatontuanNa, manang molo naeng adu argumentasi halak taringot tu ngoluna na so hombar tu hagiotna, diboto ma na paganda jea do i; kesiasiaan manang alogo sambing.\nBoasa? Ai ndang diboto jolma i manang na aha na denggan di ibana saleleng di ngoluna, jala ndang diboto manang aha na naeng masa di portibi on dung salpu ngoluna. Ndang boi agia ise mandok, molo mamora ibana jala boi marsaulihon dohot manghasonanghon hamoraonna i, naung i ma na dumenggan di ibana; manang na sabalikna, molo so boi marsaulihon dohot manghasonanghon sinadonganna manang molo marpogos, naung i ma na rumoa di ibana. Boi do mamora sasahalak, alai gabe hamoraonna i do hamagoanna; sabalikna, boi do marpogos halak, alai hapogosonna i do gabe haluaonna. Satongkin do ngolu i, mura salpu songon halilu. Alai ndang salpu boti, adong do panghorhonna tu na di pudi, ai ingoton ni halak do ibana, tiruon manang pujionna molo tung i; bursikhonon manang buraanna molo tung i. Nian ndang botoon ni jolma i be i, alai saotihotikna boi do ibana mambayanghon tagan di ngoluna na angka na denggan do siingoton ni halak sian ibana, ndang angka na roa, gabe dibursikhon manang diburai. Debata do na umboto na dumenggan di ngolu ni jolma sisatongkin i, na dumenggan huhut siingoton ni angka na di pudi. Ala ni i, na dumenggan di ganup halak i ma na unduk tu hatontuan ni Tuhan i.\nParjamita, i ma sada buku na sinurathon ni sada halak na dohot mamarungkilhon situtu sungkunsungkun angka na maol taringot tu pangoluon ni jolma, sada renungan taringot tu angka na masa di parngoluon sian panatapan na tardas. Pangarimpunanna didok, alogo sambing do saluhutna i. Taringot tusi, mulahulak do tarjaha di buku i. Na gabe reaksi do i tu sekularisme (i ma poda na mangarajumi na portibi on satu-satunya kenyataan, ojahan ni ngolu dohot panghirimon taringot tu ari pangapudian ni manisia) dohot utopisme (i ma sintasinta na naeng pajongjong masyarakat na sempurna di portibi on). Ndang adong agia aha na boi gabe ojahan dohot gogo laho mandungdung i. Hamoraon rupani, hagabeon dohot hasangapon ndang boi, ai alogo sambing do nang i. Paboa sintong i, di jamita on dipatujolo do manang piga fakta taringot tusi, i ma:\nNa parjolo, sahalak na mora jala na sangap na so boi marsaulihon hamoraonna. Dilehon Debata do nian godang sinamot dohot hasangapon tu ibana, gabe tartuhorsa do nasa na hinalomohon ni rohana, alai ndang dilehon anggo kesempatan menikmati, gabe halak na asing tahe marsaulihonsa. Na paduahon, gabe do nian jala leleng mangolu, sahat tu na sarimatua, alai ndang sombu rohana marsaulihon na denggan i, lapatanna ndang hea didai las ni roha dohot na sonang. Tamba tahe paetna, di hamamatena ndang dibahen upacara pananomon tu ibana jala tanomanna pe ndang tipak dibahen angka na tininggalhonna. Na patoluhon, angka halak na ngalutan holan tu pamanganna. Digogo do mulaulaon, ndang diboto na loja, puas pais tu dolok dohot tu toruan; godang do nian jumpangsa, alai holan tu pamanganna, lapatanna holan pamanganna do sagat, bosur dohot butuhana, alai anggo rohana ndang dung hea sombu jala sonang. Songon i ma jotjot ngolu i, ninna parjamita i, songon na mangeahi alogo sambing. Hombar tusi, pola do dipatudos parjamita i jolma sisongon i tu silumaksaijur, jala pangarimpunanna didok: “Tagonan do silumaksaijur sian baoa sisongon i.”\nMansai ringkot do i parrohahononta asa unang mangojakhon ngolu dohot panghirimanta tu hamoraon, hagabeon dohot hasangapon. Ndang dosa nian hamoraon, hagabeon dohot hasangapon jala ndang sala na mamora, na gabe, dohot na sangap. Sabalikna do tahe, di jamita on pe torang do didok na silehonlehon ni Debata do i. Alai hombar tu huaso dohot habonaronNa, Ibana do na manontuhon lapatan dohot parguna ni i di hajolmaon. Hombar tusi, adong do halak na dilehon kesempatan marsaulihon dohot manghasonanghon angka na hinalojahonna, alai adong do na ripe papunguhon ndang anggo marsaulihonsa. Na boi masa do i rupani ala ni holitna, ala ni sahitna, ala ni giuna na mansari i, ala na sai digugai halak manang direcoki anakhonna, ala ni tompuna marpogos (bangkrut) manang mate. Gabe holan na paberengberenghon do ibana saleleng di ngoluna, angka na asing do anggo na marsaulihon dohot manghasonanghon. Nda kesiasiaan do hamoraon sisongon i jala na mangeahi alogo sambing? Marhite hamoraon tartuhor do podoman na umuli, alai ndang tartuhor anggo nok ni mata; tartuhor do ubat na umpaten, alai ndang tartuhor anggo hamalumon dohot hahipason. Songon i, marhite hagabeon manang hatoropon tartaluhon do musu, alai ndang sai tarpajongjong hadameon; jala marhite hasangapon tarpatunduk do natorop, alai ndang sai tardungdung anggo hademahon. Hamoraon, hagabeon dohot hasangapon ndang i alus tu sude parsoalan ni hajolmaon. Aut i, marhite modal na godang, marhite hatoropon dohot hasangapon tarpajongjong do tutu masyarakat na sempurna di hasiangan on. Alai naung dipeakhon Debata do saluhut tu toru ni rimas dohot uhumNa, gabe mangonggop do disi kesiasiaan jala gabe songon na mangeahi alogo sambing do na marhaposan jala na marsitiopan tusi. Antong, boha ma hita menyikapi i?\nNa dumenggan di jolma i ma na unduk tu na tinontuhon ni Debata. Di toru ni kedaulatan ni Debata do saluhutna, jala marhuaso do Ibana taringot tu hadirion, haadongon dohot hajongjongan ni ganup. Taringot tusi, ndang tarbahen agia ise mardabudabu manang marparkaro dohot Ibana, ai gumogo do Ibana sian jolma. Ndang hasolsolan Ibana, na paganda jea jala na mangeahi alogo sambing do manang ise na puluk roha palagelage hata mengkritik manang adu argumentasi tu Ibana taringot tu angka pambahenanNa. Na sun pistar do Ibana, na tarbatas do ianggo pingkiran ni jolma. Ndang hadodoan agia ise caraNa mangamudihon portibi on jala ndang adong huasona mamparsoalhon manang mangajari Ibana taringot tu sibahenon dohot silehononNa tu ganup halak hombar tu asi ni roha dohot hatigoranNa. Ndang boi, ai ndang diboto jolma manang aha na dumenggan di ibana andorang di ngoluna dohot di angka na di pudina. Taringot tu na nidok di jolo i ma rupani, ndang adong agia ise na boi mandok, molo mamora ibana jala boi marsaulihon hamoraonna i, naung apala i ma na dumenggan di ibana; manang sabalikna, molo so boi manghasonanghon sinadonganna manang molo pogos, naung i ma na rumoa di ibana. Boi do mamora halak, alai gabe hamoraonna i do hamagoanna; sabalikna, boi do pogos halak, alai hapogosonna i do gabe haluaonna. Satongkin do ngolu i, mura salpu songon halilu. Alai ndang salpu boti, adong do panghorhonna tu na di pudi, ai ingoton ni halak do ibana, tiruon manang pujionna molo tung i; bursikhonon manang buraanna molo tung i. Nian ndada na botoon ni jolma i be i, alai andorang di ngoluna ndang tagamon so hea ibana mambayanghon manang boha halak marningot ibana. Didok sada na so Batak do rupani sahali di parpunguan ni halak Batak: “Ndang pola siparsintaonta asa pajongjongon ni pinomparta tugu di tanomanta; alai boha, tarbayanghon hita do molo gabe jamban do pajongjongon nasida di hinamborta i?” Debata do na umboto na dumenggan di ngolunta sisatongkin i, na dumenggan huhut siingoton ni angka na di pudi. Ala ni i – sahali nari – na dumenggan di hita i ma na unduk tu na tinontuhon ni Tuhan i. Manang na boha pe pangalehon ni Tuhan i, tajalo ma i jala tahasabambon. Ndang na mandok na so boi hita marusaho di bagasan panghirimon na lam tu morana jala lam tu sonangna hita tumpahan ni Tuhanta i; boi do, alai unang ala ni sarita dohot roha na manghaliangi. Angkup ni i, sai tapasiding ma haotoon, alai tahangoluhon ma hapistaran; manang na boha jala songon dia pe hita, marpogos manang mamora, dangol manang na sonang, metmet manang torop, lea manang mulia, ingkon botoonta do marpangalaho na patut maradophon dongan jolma.\nDiposting oleh Pdt.MV Simanjuntak di 15.54 1 komentar\nRo do sahali sahalak evangelis tu sada huta. Sahalak na tarbarita do ibana, naung godang dipangke Tuhan i patubegehon hataNa. Martahi ma angka huria na di huta i manjangkon ibana. Diongkos nasida ma sada gedong, asa disi patupaonna kebaktian, jala parbarita na uli na nidohan ondeng ma na marjamita disi. Dipadalan gonghon dohot joujou mangontang halak tu parpunguan i. Umbege i, marroan ma halak tusi mansai torop. Ala ni toropna, pola do ndang hasiatan di inganan i. Alai muningan do roha ni sude, ai diida nasida do di disi angka ulaula na so apala somal tarida di kebaktian.\nDi na jumpang tingkina, nangkok ma parjamita i tu pentas. Hirim ma roha ni sude na pintor marjamita ma ibana, jala songon na somal diparade be ma rohana tu tangiang. Hape asing sian na hinirim ni rohanasida, mamangke ulaula angka naung diparade hian disi dipatupa ma ragam ni sulap angka na palongang roha. Lobi do sajom ibana na marsulap i, gabe sanga do lupa deba sian na ro i na laho markebaktian do nasida tu inganan i. Sabalikna do anggo na deba, sungkunsungkun do rohana mandok: “Ai aha do on, jala na marhua do hami tuson?” Alai di na lalap na deba, jala sungkunsungkun ia na deba, tompu ma ibana so, jala hapogan angka donganna pasuhihon sude ulaula sulapna i. Nangkok ma ibana tu parjamitaan laos didok: “Parsibalikmata do ahu na jolo, jala songon na niidamuna nangkin ma hupaulaula ganup ari. Mansai godang do hepeng dapot ahu sian i. Holan di bagasan sajom boi do hupapungu 100 dollar. Gabe mamora do ahu ala ni i, marlobilobi di arta dohot di sinadongan. Alai nang pe songon i ndang adong hasonangan di bagasan rohangku; hasang do ngolungku, humasusa arian dohot borngin. Ala ni i, hutadinghon ma sasudena i laho pararathon harajaon ni Debata songon na niidamuna nuaeng.”\nSongon i do tutu, ngolu na sintong ndang ojak i di arta dohot sinadongan, alai di parsaoran tu Debata do. Taringot tusi, Tuhanta Jesus Kristus mandok: “Nang pe marlobilobi halak, ndada sian artana i ngoluna.” (Luk.12:15b)\nDiposting oleh Pdt.MV Simanjuntak di 17.24 0 komentar\nSERMON JAMITA TU MINGGU 06 DUNG TRINITATIS, 11 JULI 2010\nTaringot tu si Jakobus na targoar naposo ni Debata dohot Tuhan Jesus Kristus (1:1) na manurathon surat on hira so adong do na binoto. Ise, di dia jala sadihari ibana mangula, ndang torang. Sian isi dohot hata gorikna na lancar, disura roha ni angka sipatorang hata ni Debata paboa sahalak na marwibawa do ibana, na tubu jala na mangolu di ruar ni tano Palestina. Surat on praktis do, marisi godang sipaingot na bersifat umum jala na jongjong sandiri. Ndang adong disi uraian na sistematis taringot tu sadasada pokok teologi manang dogma na marhahonaan tu situasi ni sadasada huria. Ala ni i tarrajum do surat on tu surat hatopan manang katolik (umum). Adong do na mandok (ndang pasti!), na surat Jahudi hian do on na pinangke jala na niisi ni panurat dohot jiwa Kristen. Arga do surat on di huria, ai tangkas do diondolhon hasadaon ni haporseaon dohot pangulaon. Haporseaon ndada sada teori haluaon na abstrak, pangalaho na marhinorhon do na marhataridaan di pangalaho dohot di parngoluon siapari. (Alai adong do ama ni huria, songon si Origenes, Eusebius dohot Martin Luther ndang pola mangargahon surat on).\nDisura roha, na mangolu jala mangula do panurat on di tonga ni masyarakat na hurang parduli di keadilan sosial, ai mulahulak do ibana paingot sahat tu na mengecam angka na mora (ida rupani 1:9-11; 2:1-7; 4:13-16). Nunga marhinorhon i dohot tu ngolu ni huria, ai di parpunguannasida nunga masa na memperlakukan sasahalak hombar tu sinadonganna, i ma na patujolo jala mamparsangapi angka na mora, alai papudi jala paleahon angka na pogos.\nDi Novum Testamentum Graece (Padan na Imbaru di Hata Gorik) dipungka do turpuk on marhitehite age nun, mandok nuaeng pe (go to now/jadi sekarang), alai ndang tarida i di salinan na marhata Batak. Somalna, molo dipangke komposisi sisongon i, ala na adong do pardomuan ni naung tinaringotanna di jolo tu na naeng taringotanna dope. Songon i ma dison, na marpardomuan do turpuk on tu 4:13, i ma na taringot tu halak angka na naeng laho tu kota martigatiga dohot mangomoomo sataon lelengna. Sian ayat na mangihut tusi, torang do, na tahinasida sandiri do i so pola marpaima manang marpanungkun di lomo ni roha ni Debata. Songon i do jotjot angka na tarihot tu arta, pangomoan i do na gumodang maggohi rohana; manang na boha carana jumpangan i jala sian ise i dijalo ndang pola gabe parsoalan. Mardomu tusi ma didok dison: “E hamu angka na mora, tumatangis ma hamu jala mangangguhi managam haporsuhon na naeng songgop tu hamu.” Angka ise do i? Ndang sude na mora, holan na mora na tertentu do. Ndang dosa hamoraon, alai mansai godang do hajahaton humaliang hamoraon. Cara ni halak mangalului, mangantusi dohot menyikapi hamoraon i do mambahen i, ndada hamoraon i sandiri. Tontu do, di huria dohot masyarakat satingkina, sai adong do ditanda panurat on angka na mora na songon i, jala angka i ma na parjolo hahonaan ni pinsangpinsangna on. Alai manang na di dia jala sadihari pe jumpang na mora na songon i, dohot ma i na pininsangna. “Tumatangis ma hamu jala mangangguhi,” ninna. Somalna nian, halalas ni roha dohot pariaiaon do na manggohi ngolu ni angka na mora. Ndang hinata, ai tuk do sinadonganna manutupi nasa na hinaporluhon dohot manggohi na hinalomohon ni rohana be. Alai na songgop ne ma haporsuhon, tingki na so adong be guna dohot lapatan ni hamoraon i. Sadihari ma i? Godangan kemungkinan, ari uhum sogot do na nidokna. Di huria na parjolo i, mangolu do panghirimon na tibu do ro Kristus i paduahalihon. Apostel Paulus ma rupani, di mulana dihaporseai do na di ngoluna dope i masa (pat.1 Tes.4:15 duu). Ndang haurupan jala ndang tarpalua arta dohot hamoraon i agia ise pe di ari i, ai na laho salpu do i rap dohot portibi on. Ala tibu nama i masa, digombarhon ma dison naung sedang mengalami proses pembusukan hamoraonnasida angka na godang i, sedang ngitngiton ia ulosnasida angka na lamot i, jala sedang tasihon sere dohot peraknasida angka na marhillong i manuju tu kehancuranna. Na gabe sitindangi ma i taringot tu ngolunasida sandiri. Songon artanasida i, ngolunasida pe naung sedang mardalan do manuju tu kehancuran, tu hamatean na saleleng ni lelengna. Sahali nari, ala hatop nama i masa, tardok na so marguna nama ulaonnasida na papungu hamoraon i. “Dipapungu hamu do arta di angka ari na parpudi,” ninna.\nNa boha do huroha angka na mora i umbahen tung songon i paminsang ni panurat on di nasida? Aha do naung binahennasida? Di jolo nunga nidok, cara ni jolma mangalului, mangantusi dohot menyikapi hamoraon i do na manghorhon godang hajahaton humaliang hamoraon i. Songon i ma didok dison, dilului angka na mora i do hamoraonna i antara lain marhitehite na mandobo upa ni pangula manang panabi na manggotil parbue ni haumana. Di halak Israel, ingkon laos di ari pangulaon i do gararon upa ni pangula, jala tung na so jadi do i tahanon tu ari na mangihut (5 Mus.24:15; pat.Mat.20:8). Angka na pogos do pangula i, jala laos upana ari i do sihangoluhononnasida na sakeluarga di ari i. Tung na so jadi do upanasida i pogoon, ai doshon na manggotap dalan ni ngolunasida na sakeluarga do i. Molo masa na songon i, Debata sandiri do pangondiannasida, tu Ibana do na mora i mardabudabu. Ndang tagamon marsombusombu Debata taringot tusi, sai na uhumanNa do na mambahen na songon i. I do na diondolhon dison, maungaung do na nidobo ni na mora i, jala sahat tu pinggol ni Tuhan Debata Sebaot. Maungaung, mandok joujou (berteriak).\nAngkup ni i, dipinsang dope angka na mora i ala ni pargadombusonna. Mangan minum nasida di lambung ni angka na pogos na hurangan di na saluhut. Songon na mora na marabithon surta na rara dohot haen na bontar na lamot na di umpama ni Tuhan i, ariari do ibana marlas ni roha godang, alai di jolo ni pintu ni bagasna i peakpeak do si Lasarus, gok baro do dagingna; dipangido rohana naeng manganhon ebaeba sian panganan ni na mora i, alai ro ma angka biang mandilati barona i. Ndang didok na diusir na mora i ibana, ndang didok na dimuruhi; alai dipasombu do songon i, ndang dipadulihon, ndang dibahen agia aha (Luk.16:19 duu). Asa molo gabe tu banua toru ma ibana dung mate, ndang ala ni dosa na binahenna, alai ala ni dosa na so binahenna do, ai na umboto na denggan hape ndang diulahon, na mardosa do ibana disi (Jak.4:17). Suman tusi ma angka na mora na martaringot di turpuk on, marsonangsonang nasida pasudahon na nidobona, marfoya-foya di bagasan kemewahan. So mamoto rohanasida, songon na pamokmokmokmokhon dirina tu pamotongan do nasida disi.\nDi ay.6 ditaringoti dope sada nari na gabe sibonsiri ni sipaingot ni panurat on tu angka na mora i, didok: “Diuhumi dibunu hamu do Partigor i; ndang dialo Ibana hamu.” Siangkup ni na mandobo upa ni pangula songon naung ditaringoti di jolo i, somal do angka na mora paporsukporsukhon angka pangulana khususna, angka na pogos umumna. Adong do i ala ni salana, alai ndang tongtong songon i, tung na i do lomo ni rohana. Ndang dialo na pogos i nasida; siangkup ni na so adong hagogoonnasida, mabiar do nasida mangalo, ai sian na mora i do nasida mangolu isara marhite na mangomo upa, na mamola pinang manang na manginjam. Mangalului pamintorion marhitehite na mangalu tu paruhuman pe ndang sai marguna, ai tuk do hagogoon ni na mora i mampartahanhon dirina bahkan manghuasoi paruhuman. Alai na manarik roha, ‘partigor’ dison disurathon do di bentuk tunggal manang singular. Di hata Gorik didok ton dikaion, lapatanna the just/the just one/the just man/orang yang benar itu. Songon i do nang ‘ibana’ tong do singular. Gabe dipaingot i do hita tu Kristus Jesus na targoar Partigor (pat.Ul.7:52). Diuhum jala dibunu parhuaso ni portibi on do Ibana, ndang mangalo, alai hohom songon birubiru na tinogu tu pamotongan, tung na na so dibuha do pamanganNa (pat.Jes.53:7). Tapamanat ma rupani, di salinan na marhata Batak dipangke do tu na dua i leter na balga. Boha tutu, ise do partigor na niuhuman jala na binunu na nidokna dison? Songon na nidok di ginjang i, angka na pogos do i, na porsea di Kristus i. Ringkot do botoonta, anggo di mulana toropan na pogos do na parjolo manjangkon Barita na Uli i, angka hatoban, na oto, na teuk jala na pinalea ni portibi on (pat.1 Kor.1:26-28). Di paruhuman dohot pamunuon tu na porsea i diida panurat on do na songon na diulahi do paruhuman dohot pamunuon na tu Kristus Jesus, Partigor i. Nda Ibana sandiri do mandok: “Nasa na binahenmuna tu sada sian anggingKu angka na metmet on, na tu Ahu do i dibahen hamu?” (Mat.25:40, 45), jala tu si Saulus (Paulus) na paburuburu halak Kristen i didok: “Saulus, Saulus, boasa leleanmu Ahu?” (Ul.9:4). Ndang lias sian uhuman manang na ise pe na manguhumi jala mamunu na porsea, alai sai na uhuman ni Debata do i. Ndang di portibi on, di ari uhum sogot. Na tama habiaran do i, asa diboto ganup manang songon dia do ibana mangalului dohot mamangke artana hombar tu lomo ni roha ni Debata.\nArta dohot hamoraon, mansai ringkot jala arga do i di jolma, ai i do sada na mandukung jala mangalehon lapatan di ngoluna. Ala ni i pola do dibereng na deba i songon sinonim ni hangoluan. Di sada umpama Batak rupani didok do: “Mutu siborok mangalului guluan, mutu roha ni jolma mangalului hangoluan,” lapatanna marusaho sian nasa roha dohot gogona mangalului hangoluan. Sasintongna nian ndada hangoluan i niluluanna, hepeng do manang arta asa adong hangoluhononna. Di hata Indonesia pe tartanda do pandohan mencari nafkah. Sada do urat ni hata nafkah dohot nafas, lapatanna hosa. Alai ndada na mandok na hosa niluluanna, tong do hepeng manang pansamotan asa adong panungkol ni ngoluna. Ndang masalpuhu molo nidok, molo so adong arta, ndang adong ngolu. Ala ni i sai marusaho do jolma mangalului arta i. Lam tu godangna artana, lam mamora ibana, dirajumi lam tu murana lam tu sonangna ma ibana mangolu. Di hita halak Kristen pe, ringkot jala arga do arta dohot hamoraon. Alai boha ma hita menyikapi i, mangalului, papunguhon dohot mamangke? Marojahan tu turpuk ari on, adong dua na boi dohonon.\nNa parjolo, mangantusi na laho salpu do arta dohot hamoraon i raphon portibi on. Disura roha, na mangolu jala mangula do si Jakobus di masyarakat na hurang parduli di keadilan sosial, ai di suratna na songon i jempek pola do opat hali ibana paingot jala maminsang halak na gulut di arta, angka na mora na tarihot tu sinadonganna, jala na holan manarihon dirinasida sambing. Bangko i nunga bongot dohot tu huria, ai di parpunguannasida nunga masa na memperlakukan halak hombar tu haadongonna, na patujolo jala pasangaphon na mora, alai papudi jala paleahon na pogos. Mardomu tusi didok si Jakobus do: “E hamu angka na mora, tumatangis ma hamu jala mangangguhi managam haporsuhon na naeng songgop tu hamu.” Somalna nian, halalas ni roha dohot pariaiaon do na manggohi ngolu ni angka na mora. Ndang hinata, ai tuk do sinadonganna manutupi nasa na hinaporluhon dohot na hinalomohon ni rohana be. Alai na songgop ne ma haporsuhon, tingki na so adong be guna dohot lapatan ni hamoraon i. Sadihari ma i? Godangan kemungkinan, ari uhum sogot do na nidokna. Di huria na parjolo i, mangolu do panghirimon na tibu do ro Kristus i paduahalihon. Si Paulus rupani, di mulana dihaporseai do na di ngoluna dope i masa. Ndang haurupan jala ndang tarpalua arta dohot hamoraon i agia ise pe di ari i, ai na laho salpu do i rap dohot portibi on.\nTau sipaingot ma i di hita asa unang mangojakhon manang mangarahuthon ngolu dohot panghirimanta tu arta dohot hamoraon. Atik pe pinarhatopot, na sada sian tungkol dohot na mangalehon lapatan ni ngolu do arta dohot hamoraon i, ingkon laos ondolhonon do na sintap ni ngolu tano on do guna dohot lapatan ni haadongonna. Didok sada pandohan: “Baju hamatean i ndang marsangku.” Sintong do i. Baju hamatean ni halak Batak rupani, ulos do, saput. Taboto be do, ndang marsangku ulos i. Laos songon i do kain kafan, baju hamatean ni donganta parugamo na asing, tong do ndang marsangku. Na marlapatan ma i, ndang marsiboanon be jolma tu balik ni hamatean i. Hepeng rupani, ndang ringkot be, ndang marguna. Sangku do inganan ni hepeng. Ala so marguna be, ba ndang dibahen be ingananna. Manang ise na mangojakhon jala mangarahuthon ngolu dohot panghirimanna tu arta dohot hamoraon, na mangojakhon jala mangarahuthon tu na so manahan do i jala na laho salpu. Ndang buni alai di mata do hasasalpu ni angka i. Tarida do rupani na ngitngiton ulos i, tasihon ia perak dohot sere i, manuju kehancuranna. Na gabe sitindangi ma i taringot tu angka na mangojakhon jala mangarahuthon ngoluna tusi. Songon arta i, ngolunasida pe na sedang mardalan do manuju kehancuranna, tu hamatean na saleleng ni lelengna. Ari uhum sogot i do papatarhon i. Ndang haurupan jala ndang tarpalua arta dohot hamoraon i manang na ise pe di ari i, sai na salpu do i rap dohot portibi on. Ala ni i tapamanat jala tahangoluhon ma na mangihut on:\nNa paduahon, mangalului jala mamangke hamoraon i hombar tu lomo ni roha ni Debata. Aha do alana songon i paminsang si Jakobus di angka na mora i? Caranasida mangalului dohot mamangke hamoraonna i do. Dilului nasida do i di ruar ni lomo ni roha ni Debata, i ma na mandobo upa ni pangulana. Hajahaton na balga do i. Angka na pogos do pangula i, jala holan upana i sihangoluhononnasida ariari raphon donganna na saripe. Jadi, doshon na manggotap dalan ni ngolu ni angka pangula i do nasida disi. Angkup ni i, dipinsang do angka na mora i ala ni pargadombusonna, ai mangan minum nasida di lambung ni angka na pogos na hurangan di na saluhut. Dung i muse, dipinsang do nasida ala diuhum jala dibunu nasida do partigor so ada alana.\nPangalaho na songon i mansai jotjot do masa nang di tingki on. Ndang maol dioran halak na mangalului jala papunguhon arta dohot hamoraon sian dalan na so turut. Na manipu rupani, na manangko, na korupsi dohot na asing. Angka pemilik modal manang korporasi adong do i na lam pagukgukhon hamoraonna marhite na menindas angka pangulana, na mangido mansai godang alai mangalehon mansai otik. Ingkon lehonon ni angka pangula i do sude tingki dohot gogona tu perusahaan, alai sabalikna do anggo nasida, ndang pola ingkon pasahatonna sude hak nomatif ni angka pangulana. Torop do na mora, pribadi manang korporasi na so parduli di keadilan sosial; mangan minum di lambung ni angka na pogos na boi holan paberengberenghon huhut mamonduti ijurna, pamer kemewahan di lambung ni angka pemulung na ganup ari manghaisi pabalikbalikhon na bau jala mangolu sian na bau, tarmasuk na bau ni perusahaannasida. Adong tahe na mora, pribadi manang korporasi na gabe uap hamatean tu na humaliang. Di angka tingki parpudi on, sai adong do binege barita taringot tu kerusakan lingkungan di bona pasogit pinatupa ni Toba Pulp Lestari. Dirabas nasida do rupani hutan lindung di Register 41 Samosir dohot Humbang Hasundutan tarmasuk 2.475 hektare haminjon di Hutagalung Kecamatan Pollung dohot Parlilitan, hape apala i do pandaraman ni halak di luat i. Ndang taralo nasida. Mangalualu tu pamarenta manang tu lembaga perwakilan ndang sai marguna. Di ari 24 Juni 2010 i rupani, dipatupa do panghataion antara ni pangisi ni Bulu Silape dohot TPL di Gedung DPRD Tobasa di Balige. Taringot tu pertemuan i didok sada dongan do di statusna di face book: “Pertandingan tak seimbang antara PT TPL vs warga Bulu Silape siang tadi di Gedung DPRD Tobasa di Balige dimenangkan TPL dengan skor 100-0. Tak ada ganti rugi sepeserpun.” Lam morot do nuaeng pangantusion ni halak tu arta dohot hamoraon. Di hita halak Batak ma rupani, anggo na jolo, jumolo do diparsinta halak hagabeon, dung i pe asa hamoraon, jala ihut tusi ma hasangapon. Nuaeng, nunga gabe jumolo hamoraon, ai molo godang hepeng tartuhor do hatoropon dohot hasangapon. Ala ni i, gabe adong ma na so parduli be di uhum dohot ruhut na denggan, asal ma hepeng, sian dia pe taho diroro. Alai taboto ma, hamoraon na niahut sian dalan na so turut, na mangalangkai uhum dohot hatigoran jala na so parduli be di moral dohot hati nurani sasintongna hagigian do i jala haleaon di jolo ni Debata. Na mangago dirina do manang ise na mamangke arta dohot sinadonganna so mamardulihon donganna jolma, manang na puluk roha porsukporsukhon angka na pogos demi arta dohot hamoraonna. Ndang marsombusombu Debata taringot tusi, ditangihon do anggukangguk ni na pogos i jala dialusi. Ala ni i, sai talului jala tapangke ma arta dohot hamoraon i hombar tu lomo ni roha ni Debata.\nDiposting oleh Pdt.MV Simanjuntak di 16.33 0 komentar


Piso Somalin Nababan – Borsak Mangatasi Nababan\nPiso Somalin Nababan\nOn 5 Maret 2009 29 April 2009 By SUARA BORSAK MANGATASI NABABANdalam Turiturian\nDung magodang ibana gabe doli-doli na ganteng dihaposoonna, marsangkap ma ibana marhasohotan asa mangalap boru ibana bahen dongan saripena. Songon hasomalan di halak Batak, ingkon luluanna ma boru ni tulangna parjolo. Molo adong do, ingkon do usahahononna laho mangalului nagabe donganna saripe. Alani i tubu ma dipingkiranna laho manungkun inana pangintubu manang na didia do huta ni tulangna. Dung disungkun ibana inana pangintubui i dia do huta ni tulangnai, roma alus ni inanai mandok, ‘ueee… anak hasian anggo tulangmu ndang adong, na mapultak sian bulu do ahu madedek sian langit’.\nJadi dung songoni alus ni inanai gabe tarsonggot jala longang ma si Piso Sumalim umbegesa hatai. Gabe loja ma ibana mamingkiri hatai huhut dipahusor-husor di bagasan rohana ala ndang masuk tu rohana jolma mapultak sian bulu manang madekdek sian langit. Alani i ndang sonang rohana ia so dipaboa inanai huta ni tulangna. Dungi didokma mandok inanai, ‘ndang dung dope hea hubege adong jolma na mapultak sian bulu manang na madekdek sian langit’. Molo ndang olo ho da inang pabotohon didia do da tulang, ba olo ma ahu gabe tu pandelean’. Alani i disuru innaima ibana borhat dohot hatobanna namargoar si Tangkal Tabu mangalului huta ni tulangnai tu luat Pahae. Di lehon ma dohot sada hoda asa adong hundul-hundulan ni si Piso Sumalim dohot balanjo saleleng di pardalanan.\nDung borhat si Piso Sumalim dohot hatobanna si Pangkal Tabu, tung mansai loja do dihilala nasida namanjalahi hutani tulangnai alani daona. Di tongan dalan jumpang nasida ma sada batang aek namansai tio ima Aek Simarlailai goarna di Pansur Napitu Tarutung. Didokma asa maridi nasida di batang aek i Simarlai-lai ala tung masai lambok jala tio aek i. Alai didokma tu hatobannai asa parpudi si Tangkal Tabu maridi, asa adong manjaga pangkean ni si Piso Sumalim di tingki maridi ibana. Dung sahat di paridian i si Piso Sumalim, di bungka si Tangkal Tabu ma pangkean hatoban sian dagingna jala dipangke ma pangkean ni si Piso\nSumalim ditiop ma dohot podangna.\nDung sae maridi si Piso Sumalim di bereng ibana ma naung di pangke si Tangkal Tabu abitna dohot podang nai. Jadi didokma mandok si Tangkal Tabu, ‘boasa pangkeonmu paheanku?’ dungi roma hata ni si Tangkal Tabu, “saonari ahu nama Raja jala homa gabe hatobanku. Molo ndang olo ho, ba podang onma hubahen pamatehon ho’. Alani i gabe oloma si Piso Sumalim mamangke pahean ni hatobanna i. Jala naso jadi paboaon ni si Piso Sumalim tu manang ise di bagasan parjanjian nasida :\nDengke ni sabulan tu tonggina tu tabona, manang ise si\nose padan tu ripurna tu magona.\nDung sae nasida marpadan, borhat ma nasida. Gabe si Tangkal Tabu ma hundul di ginjang ni hoda i mangihuthon mardalan. Dang sadia leleng nai, dungi sahat nasida tu huta ni tulang ni si Piso Sumalim songon naung tinonahon ni inani si Piso Sumalim.\nJadi dung pajumpang nasida huta ni tulang nai, horas tulang ni si Tangkal tabu, horas ma tutu ni rajai jala disungkun tulangnaima nasida, ise do hamu umbahen na dohononmu ahu tulang mu?’ didokma mangalusi, ‘ na sian huta habinsaran do hami Tulang’. ‘Molo songoni, ba tubu ni ise ma ho sian habinsaran?’ ala ndang diboto si Tangkal Tabu mangalusi gabe si Piso Sumalim ma mangalusi, ‘tubu ni boru tompul sopurpuron ompung’.\nDung didok songoni, gabe di haol tulangna ma si Tangkal Tabu jala laons diboan tu jabu. Alai anggo si Piso Sumalim di bara ni pinahan do ibana dibaen. Dungi di suru tulangna si Piso Sumalim ma parsonduk bolonna manghobasi sipanganon. Molo si panganon ni si Tangkal Tabu di jabu tung mansai tabo ma dihilala ibana Alana sohea di dai /dipangan ibana sipanganon nasongoni, jala tung sudado dibaen ibana sude sipanganoni. Alai anggo sipanganon ni si Piso Sumalim di bara ni pinahan sipanganon ni hatoban do di baen marsampur jagung. Alai dipilliti si Piso Sumalim do indahan i panganonna, anggo angka jagung i di pasombu ibana ndang dipangan. Dung sae nasida mangan, sungkun-sungkun ma roha ni tulang ni si Piso Sumalim. Alana tung so adong do na tinggal di baen si Tangkal Tabu si panganon i. Jala si Piso Sumalim ndang diallang jagung. Dung dapot bodarina, roma tulang ni si Piso Sumalim mandok ‘molo laengku nahinan malo do marhasapi. Tarsunggul tu rohakku hamaloon ni laekku nahinan asa piltik jolo hasapion ninna tulang naima jala dilean tulang ni si Piso Sumalim ma paluon ni si Tangkal Tabu hasapi laos dijalo ibana ma huhut di endehon songonon:\n“Reng reng reng nangau ninna hasapingkon\nAut adong nian godang tinutung,\nButong ma nian butuhangkon.”\nSai mulahulak ma songoni di endehon si Tangkal Tabu. Alai ndang tabo begeon ni pinggol ni angka naumbegesa, gabe disuru tulang ni si Piso Sumalim ma asa dipaso soara ni hasapi dohot endenai. Dungi di jou ma si Piso Sumalim sian bara ni pinahan i laos di sungkun ma, ‘boha ia ho Tangkal Tabu diboto ho do marhasapi? Alusna ‘huboto do ompung’. ‘Antong paluma jolo hasapi on molo na diboto hodo!’ Jadi dipalu si Piso Sumalim ma hasapi i laos huhut ma ibana mangandungkon sada ende nalungun. Ala ni taboni andungnai dohot soara ni hasapi nai, gabe sudema naumbegesa tarpodom. Dung dungo manogotnai sian podomanna, tamba longangma rohani tulang ni si Piso Sumalim mamingkiri haroro ni berenai.\nDi nasahali disuru tulang ni si Piso Sumalim ma si Tangkal Tabu borhat marmahan horbo tu parjampalan/adaran nabidang, alai sude horbo na pinarmahan ni si Tangkal Tabu manunda tu angka suan-suanan ni halak jala pola do manjalo hata tulang ni si Piso Sumalim hinorhon ni panunda ni horbonai na tung mansegai angka suan-suanan na diladang. Dungi marsak ma tulangna mamereng parniulaan ni si Tangkal Tabu laos disuruma si Piso Sumalim borhat laho marmahan manggantihonsa. Diparmahanan tubu do halongangan marnida si Piso Sumalim, ai holan na hundul do ibana alai sude horbo na pinarmahanna menak, tung so adong na manunda tu suan-suanan ni halak. Alai nang pe songoni, tung so lulu-lulu do roha ni tulang na aha do namasa tu berenai. Disada tingki toho dibodarina dinalaho modom ma angka jolma, mangandung ma si Piso Sumalim sian toruni bara podomanna i , ia soara ni andungna songonon ma:\nNinna hapak-hapak on….\nIa ahu ma tubu ni dainang berena\nSo diboto datulang on .”\nNang pe adong andung-andung ni berena di toru barai, tong do ndang diboto tulangna i namasai. Dungi di sorang ni ari manogotnai, disuru ma muse si Tangkal Tabu laho maninggala hauma. Alai diparniulaan ni si Tangkal Tabu gabe ditinggalama hauma i rap dohot sude nasa gadu-gadu ni hauma i, patusega jala paturongrong ma sude hauma na tininggalanai. Jadi lam tamba ma arsak ni tulang ni Si Piso Sumalim marnida namasai. Dungi disuruma si Piso Sumalim maninggala huhut mardongan muruk dohot jut ni roha hinorhon ni naung patusega sude hauma ni tulang ni si Piso Sumalim. Alai tung halongangan bolon do, ai hundul do si Piso Sumalim di atas ni tinggala i, gabe boi do mulak denggan sude hauma ni tulangnai.\n“Ito….., hu tongos do dison pahean ni berem, molo tusi\ndi lehon hoda on pehean on, ido berem. Alai molo\nmangalo do hoda on dang olo mangalehon pahean on, ido\nDung songoni, tarrimas ma roha ni tulang ni si Piso Sumalim marnida na masai, laos di sungkun tulangnaima si Tangkal Tabu huhut marsoara na gogo: Ise do nasasintongna berekku ? jala boasa diulahon ho na songoni tu berengkon?” Jadi didok si Tangkal Tabu ma alusna songon on:\nDi laon-laon niari, hundul si Piso Sumalim di sada inganan, tung mansai lungun rohana naeng mulak tu huta ni inana. Laos didok ma tu tulangna asa mualk ibana laho manjumpangi inana. Dungi dijou si Piso Sumalim ma\nsada hoda laho hundulanna, laoes dinangkohi ibana ma hodai. Alai di nalaho borhat si Piso Sumalim, hatop ma maringkat boru ni tulangna mandapothon si Piso Sumalim jala mamintor nangkok tu hoda ni anakni namborunai. Jadi hatopma disuru si Piso Sumalim maringkat hodana laho mangaluahon boru ni tulangnai bahen parsonduk bolonna, laos dinasa dari i borhatma nasida tu hutani inani si Piso Sumalim.\nMolo tung pe adong hamoraon dohot hasangapon di sada\njolma, naso jadi silatean.\nJala molo tung pe adong jolma na pogos jala na lea,\ntung so jadi martahi na jahat.\nDalihan Natolu Nababan\n7 pemikiran pada “Piso Somalin Nababan”\n7 Juli 2012 pada 5:28 am\t Balas\nlapatan ni ceritaon tu nuaeng huhilala songon on…\nnamora unang di papogos-pogos pambaenna\njala na pogos unang dipamora-mora pambaenna\nido umbahen sega sudena… gabe hona uhum ma\n30 Desember 2010 pada 10:22 am\t Balas\n8 September 2010 pada 4:48 am\t Balas\nmeskipun ini hanya cerita belaka,ataupun dongeng,dalam cerita /kisah ini ada pesan moral yang ingin di sampaikan.mauliate.\n3 September 2010 pada 6:36 am\t Balas\ndata hasiholan tambunan\nhoras………tondi badingin……….molo boe amang!baen dohot bahasa indonesia asa di atusi akka dongan na tubu di pangaratoan\n19 September 2009 pada 2:12 am\t Balas\nadong do artina\n12 September 2009 pada 7:05 am\t Balas\nApakah benar terjadi cerita ini, atau hanya dongeng aja, terimakasih dari Yudi Nababan no 19 dari Pahae Jae.\n6 Maret 2009 pada 12:30 am\t Balas